title: Wayne Thiebaud

text: Wayne Thiebaud (s. 15. marraskuuta 1920 Mesa, Arizona) on yhdysvaltalainen taiteilija, jonka teokset yhdistetään usein (virheellisesti) pop-taideliikkeseen. Hän on kuulunut pitkään yhdysvaltalaisen nykytaiteen kärkinimiin.


title: Wayne Thiebaud

text: Thiebaud varttui mormoniperheessä Kaliforniassa. Hän opiskeli Long Beachissa ja Los Angelesissa ja työskenteli kesäharjoittelijana Walt Disneyn animaatio-osastolla. Vuosina 1939–1949 Thiebaud teki sekalaisia töitä, kuten piirsi sarjakuvia, maalasi kylttejä ja toimi kuvittajana. 1940-luvun lopulla hän luopui mainosalan töistä. Vuosina 1949–1950 hän opiskeli San Jose State Collegessa ja valmistui kandidaatiksi 1951 Caligornia State Collegesta Sacramentosta sekä maisteriksi 1953. Vuosina 1951–1960 Thiebaud opetti taidetta Sacramento Junior Collegessa ja 1960–1976 Kalifornian yliopistossa Davisin kampuksella.


title: Wayne Thiebaud

text: Thiebaudin taiteeseen vaikuttivat abstrakti ekspressionismi ja figuratiivinen taide. Hänen maalaustyyliään on verrattu esimerkiksi Willem de Kooningiin. Thiebaud maalasi arkipäivän asioita kuten ruokia ja kosmetiikkaa. Myöhemmin hän maalasi myös maisemia.


title: Wayne Thiebaud

text: Thiebaudin ensimmäiset itsenäiset näyttelyt pidettiin San Franciscossa ja New Yorkissa vuonna 1960, mutta kansallista huomiota hän sai vasta näyttelyllä Sidney Janisin galleriassa 1962.


title: Wayne Thiebaud

text: Thiebaud on ollut Taiteiden ja kirjallisuuden akatemian jäsen vuodesta 1986, ja hänelle myönnettiin National Medal of Arts vuonna 1994.


title: The Sims (videopeli)

text: The Sims on Edge of Realityn luoma "The Sims" -pelisarjan peli. Peli on julkaistu PlayStation 2:lle, Xboxille ja Nintendo GameCubelle.


title: The Sims (videopeli)

text: Peli alkaa Mamin kodista, jossa hahmon tulee tehtäviä ja pyytää rahaa Mamilta. Kun pelaaja on suorittanut kaikki vaadittavat tehtävät, hän voi siirtyä toiseen tasoon. Kun hahmo ylenee urallaan, hänen on luotava paljon uusia ihmissuhteita ja pidettävä tarpeet korkealla. Suorittamalla tehtäviä pelaaja pystyy hankkimaan uusia tavaroita ostokatalogiin. Tämän jälkeen pelaaja voi siirtyä pelitasoon, jossa hän voi luoda simejä tai rakentaa talon. Simeille voi sisustaa talon ja heille voi hankkia työn. Simeistä voi tulla ystäviä jos heidän suhteensa on tarpeeksi hyvä ja simit voivat myös rakastua, saada lapsen tai mennä naimisiin.


title: George Jones

text: George Glenn Jones (12. syyskuuta 1931 Saratoga, Texas – 26. huhtikuuta 2013 Nashville, Tennessee) oli yhdysvaltalainen countrymuusikko. Hän voitti urallaan kaksi Grammy-palkintoa, ja hänen äänityksistään ennätykselliset 143 päätyi Billboardin Hot Country Songs -listan 40 parhaan joukkoon.


title: George Jones

text: Jonesin tunnetuimpien laulujen joukkoon lukeutuu vuonna 1980 singlenä julkaistu "He Stopped Loving Her Today". Hänen kolmas puolisonsa oli countrytähti Tammy Wynette, jonka kanssa hän oli naimisissa vuosina 1969–1975.


title: George Jones

text: Teksasissa syntynyt George Jones palkittiin vuonna 2002 National Medal of Artsilla. Hänet valittiin vuonna 1992 Country Music Hall of Fameen.


title: Zwinger

text: Zwinger on barokin tyylisuuntaa edustava rakennuskokonaisuus saksalaisessa Dresdenin kaupungissa. Se sijaitsee Semperoperin ja Postplatz-aukion välissä.


title: Zwinger

text: Zwingerin suunnitteli saksalainen arkkitehti Matthäus Daniel Pöppelmann (1662–1737). Se rakennettiin vaiheittain vuosien 1710 ja 1728 välillä. Virallisesti se vihittiin jo vuonna 1719 vaaliruhtinaallisen prinssin Fredrik August II:n ja Itävallan arkkiherttuattaren Maria Josephan häiden yhteydessä. Vuosina 1847–1855 Zwingeriin rakennettiin uusi siipirakennus arkkitehti Gottfried Semperin suunnitelmien pohjalta.


title: Zwinger

text: Toisessa maailmansodassa vuoden 1945 helmikuussa Zwinger tuhoutui lähes täysin. Sen mittaamattoman arvokas taidekokoelma oli kuitenkin ehditty viedä turvaan. Sodan jälkeen kokonaisuus jälleenrakennettiin dresdeniläisten äänestettyä jälleenrakentamisen puolesta.


title: Roger Ducret

text: Roger Ducret (2. huhtikuuta 1888 – 8. tammikuuta 1962) oli ranskalainen miekkailija ja olympiavoittaja.


title: Roger Ducret

text: Ducret voitti olympiamitaleja kaikilla kolmella miekalla: floretilla, kalvalla ja säilällä. Hänen menestyksekkäimmät kilpailunsa olivat Pariisin 1924 olympialaiset, joissa hän voitti viisi mitalia. Hän voitti kultaa floretin henkilökohtaisessa kilpailussa, josta italialaiset vetäytyivät kärsittyään mielestään tuomarien taholta vääryyttä joukkuekilpailussa. Alkukierroksilla Ducret voitti 13 ottelua ja kärsi kuusi tappiota mutta voitti finaalikierroksella kaikki vastustajansa, muun muassa siihen saakka voittamattomana otelleen maanmiehensä Philippe Cattiaun osumin 5–4. Ducret voitti kultaa myös floretin ja kalvan joukkuekilpailussa. Kalvan henkilökohtaisessa kilpailussa hän sai hopeaa edellään vain Belgian Charles Delporte, ja säilän henkilökohtaisessa kilpailussa, jonka italialaiset myös jättivät tuomarityöskentelyn vuoksi kesken, häntä parempi oli vain Unkarin Sándor Pósta.


title: Roger Ducret

text: Antwerpenin 1920 olympialaisissa Ducret saavutti kaksi mitalia ja Amsterdamin 1928 olympialaisissa yhden.


title: Heinrich Malz

text: Heinrich Malz (26. marraskuuta 1910 Chemnitz, Saksa – ?) oli saksalainen virkamies, SS-upseeri ja Ernst Kaltenbrunnerin henkilökohtainen neuvonantaja.


title: Heinrich Malz

text: Rautatievirkailijan perheeseen 1910 syntynyt Malz opiskeli lakia Hallessa ja Leipzigissa. Malz värväytyi Saksan kansallissosialistiseen työväenpuolueeseen 1930. Hän työskenteli Sicherheitsdienstissä ja valmistui tohtoriksi 1935. Samana vuonna hän liittyi SS:ään.


title: Heinrich Malz

text: Malz siirtyi työskentelemään natsi-Saksan pääturvallisuusvirastoon RSHA:n toukokuussa 1940. Vuonna 1944 hänestä tuli sen päällikön Ernst Kaltenbrunnerin henkilökohtainen neuvonantaja.


title: Heinrich Malz

text: Sodan jälkeen Malz internoitiin liittoutuneiden vankileirille ja vapautettiin 1948. Vapauduttuaan hän toimi saksalaisten sotavankien, sotarikollisten ja natsien auttamiseksi perustetuissa järjestöissä kuten Stille Hilfe.


title: Volewijckers

text: ASC de Volewijckers on vuonna 1920 perustettu Amsterdam-Noordista kotoisin oleva jalkapalloseura. Pohjois-amsterdamilaisseura voitti Eredivisien mestaruuden vuonna 1944. Se olikin yksi menestyksekkäimmistä hollantilaisista sodan jälkeisistä jalkapalloseuroista. Vuonna 1972 seura kuitenkin yhdistyi Blauw-Wit Amsterdamin sekä DWS Amsterdamin kanssa, muodostaen FC Amsterdamin. Fuusion syynä oli, että haluttiin nousta yhtä suosituiksi ja isoiksi seuraksi kuin mitä Ajax ja Feyenoord jo olivat. De Volewijckers jatkoi kuitenkin olemassaoloaan siirtymällä pelaamaan amatöörisarjoihin.


title: Tammy Wynette

text: Tammy Wynette Pugh () oli yhdysvaltalainen countrymusiikin laulaja-lauluntekijä. Eräs hänen tunnetuimmista lauluistaan on ”Stand by Your Man” (1968), joka tunnetaan myös lukuisina coverversioina.


title: Tammy Wynette

text: Wynette syntyi Mississippissä. Isä kuoli aivokasvaimeen tyttärensä ollessa kahdeksan kuukauden ikäinen. Wynetten isovanhemmat kasvattivat hänet Mississippissä, kun hänen äitinsä muutti Alabaman Birminghamiin. Hän meni 17-vuotiaana naimisiin Euple Byrdin kanssa, ja he saivat kolme lasta lyhyessä ajassa. Kolmannen lapsen synnyttyä pari oli jo eronnut. Jäätyään yksinhuoltajaksi ja nuorimman lapsen sairastuttua hän alkoi hankkia lisätuloja laulamalla klubeissa. Tammyn haaveet muusikonurasta alkoivat toteutua 1960-luvulla, ja hän sai lopulta levytyssopimuksen Epic Recordsilta. Ensimmäinen single ”Apartment #9” julkaistiin vuonna 1966.


title: Tammy Wynette

text: Wynette sai Grammy-palkinnot parhaan naislaulajan country-esityksestä 1967 "I Don't Want to Play House" ja 1969 "Stand by Your Man".


title: Tammy Wynette

text: Wynette hallitsi countrylistoja 1960–1970-luvuilla ja levytti kaikkiaan seitsemäntoista listaykköseksi noussutta kappaletta.


title: Tammy Wynette

text: Wynette oli elämänsä aikana viidesti naimisissa. Yksi puolisoista oli countrytähti George Jones, jonka kanssa hän oli naimisissa vuosina 1969–1975. Pariskunta työskenteli yhdessä myös avioeron jälkeen. 1970-luvulla hänellä oli julkisuutta saanut suhde näyttelijä Burt Reynoldsin kanssa.


title: Tammy Wynette

text: Wynettellä oli neljä lasta. Ensimmäisen miehensä Euple Byrdin kanssa hän sai kolme tytärtä. George Jonesin kanssa Wynettellä on yksi tytär, Tamala Georgette Jones (5.10.1970), joka on myös kantrilaulaja.


title: Tammy Wynette

text: Vuosikausia vakavista terveysongelmista kärsinyt ja useista leikkauksista toipunut laulaja kuoli sydämen rytmihäiriöön kotonaan Nashvillessä Tennesseessä 55-vuotiaana. Hän on kuulunut vuodesta 1998 Country Music Hall of Fameen.


title: Tammy Wynette

text: ¹


title: Matthäus Daniel Pöppelmann

text: Matthäus Daniel Pöppelmann (3. toukokuuta 1662 Herford – 17. tammikuuta 1736 Dresden) oli saksalainen barokin ja rokokoon kauden arkkitehti. Hän toimi Saksin vaaliruhtinaan ja Puolan kuninkaan August II Väkevän palveluksessa. Pöppelmannin tunnetuin työ on Dresdenissä sijaitseva Zwinger. Hänen muihin töihinsä lukeutuvat muun muassa Japanisches Palais (Dresden, 1715), Pillnitzin linna (1720–1723) ja Augustusbrücke (1727–1731). Hän myös suunnitteli Moritzburgin linnan uudistustyöt yhdessä Zacharias Longuelunen kanssa.


title: AFC DWS

text: Door Wilskracht Sterk () on vuonna 1909 perustettu, Amsterdamista kotoisin oleva jalkapalloseura, joka pelaa tällä hetkellä Sunnuntai-Hoofdklasse A:ssa. DWS:istä tuli ammattilaisseura vuonna 1954, jolloin sen kotikenttänä toimi Amsterdamin Olympiastadion. Door Wilskracht Sterk voitti Eredivisien vuonna 1964 ja selvisi seuraavalla kaudella Euroopan Cupin neljännesvälieriin. Vuonna 1972 seura kuitenkin yhdistyi Blauw-Wit Amsterdamin ja De Volewijckersin kanssa, muodostaen FC Amsterdamin. DWS jatkoi kuitenkin olemassaoloaan siirtymällä pelaamaan amatöörisarjoihin.


title: Gottfried Semper

text: Gottfried Semper (s. 29. marraskuuta 1803, Hampuri – k. 15. toukokuuta 1879, Rooma) oli saksalainen arkkitehti. Hän oli yksi merkittävimmistä saksalaisista 1800-luvun keskivaiheen arkkitehdeista. Hänen päätyönään pidetään Semperoper-oopperataloa Dresdenissä (1838–1841).


title: Gottfried Semper

text: Semper opiskeli Hampurin Johanneum-koulussa ennen kuin vuonna 1823 aloitti historian ja matematiikan opinnot Göttingenin yliopistossa. Vuonna 1825 hän opiskeli arkkitehtuuria Münchenin Ludwig-Maximilian-yliopistossa Friedrich von Gärtnerin ohjaamana. Myöhemmin Semper toimi arkkitehtuurin professorina kuninkaallisessa kuvataiteiden akatemiassa Dresdenissä.


title: Kokemäen Kova-Väki

text: Kokemäen Kova-Väki eli KK-V on Kokemäellä toimiva urheiluseura. Sen lajeihin kuuluvat nykyään suunnistus, hiihto, yleisurheilu, tennis, voimailu, urheilusukellus, salibandy, pesäpallo, kaukalopallo sekä jääkiekko. KK-V:n jalkapallojaosto yhdistyi 1990-luvulla Teljän Nousun kanssa ja muodosti uuden seuran Kokemäen Pallon.


title: Kokemäen Kova-Väki

text: Seuran pesäpallo- ja jääkiekkojoukkueet pelaavat kotiottelunsa Pitkäjärven vapaa-ajankeskuksessa, jossa sijaitsevat muun muassa pesäpallokenttä sekä jäähalli "Teljä Areena". KK-V:n jääkiekon edustusjoukkue pelaa IV-divisioonassa. Naisten pesäpallojoukkue pelaa kolmanneksi korkeimmalla sarjatasolla Maakuntasarjan lounaislohkossa.


title: Kokemäen Kova-Väki

text: Kokemäen Kova-Väki perustettiin vuonna 1921. Perustajiin kuului muun muassa seuran nimen keksinyt Hanne Potila. Tulkkilaan rakennettiin samoihin aikoihin paikkakunnan ensimmäinen urheilukenttä. 1980-luvulla valmistuivat Pitkäjärven pesäpallo- ja yleisurheilukentät.


title: Kokemäen Kova-Väki

text: KK-V:n naisten pesäpallojoukkue on pelannut korkeimmalla sarjatasolla Superpesiksessä kaksi kautta vuosina 1988 ja 1991.


title: Kokemäen Kova-Väki

text: Seuran lajeihin on kuulunut myös jääpallo, jossa KK-V on 1950-luvulla pelannut Maakuntasarjassa.


title: Lucien Gaudin

text: Lucien Gaudin (27. syyskuuta 1886 – 23. syyskuuta 1934) oli ranskalainen miekkailija ja olympiavoittaja.


title: Lucien Gaudin

text: Gaudin voitti urallaan floretilla ja kalvalla kuusi olympiamitalia, joista neljä oli kultaisia. Antwerpenin 1920 olympialaisissa hän sai floretin joukkuekilpailussa hopeaa. Pariisin 1924 olympialaisissa hän voitti kultaa floretin ja kalvan joukkuekilpailussa. Ensin mainitussa hän voitti kaikki 22 otteluaan ja sai 110 osumaa vastustajien osuessa yhteensä vain 21 kertaa. Näkyvimmät seuraukset oli hänen voitollaan Italian Aldo Bonista. Tuomarit tuomitsivat ratkaisevan viidennen osuman Gaudinille, mitä italialaiset eivät hyväksyneet. Protestoinnin seurauksena Italia tuomittiin hävinneeksi kaikki finaalikierroksen ottelunsa ja asiaa selviteltiin vielä verisellä kaksintaistelulla kisojen jälkeen.


title: Lucien Gaudin

text: Amsterdamin 1928 olympialaisissa Gaudin voitti kultaa sekä floretin että kalvan henkilökohtaisessa kilpailussa. Lisäksi hän sai hopeaa floretin joukkuekilpailussa.


title: Israelin avaruusjärjestö

text: Israelin avaruusjärjestö ISA () on vuonna 1983 perustettu virasto, joka koordinoi Israelin valtion avaruusohjelmaa kaupallisiin ja tieteellisiin tarkoituksiin. ISA:n johtaja on Jitzhak Ben Israel. Järjestön budjetti on vain 1 000 000 USD, koska kaupalliset sateelliitit rahoitetaan erillisistä budjeteista.


title: Israelin avaruusjärjestö

text: Israel laukaisi ensimmäisen tiedustelusatelliittinsa, Ofeqin maata kiertävälle radalle 1988. Lisäksi on laukaistu useita tutkimuskäyttöön suunnattuja sateelliitteja.


title: Israelin avaruusjärjestö

text: Ilan Ramon, Israelin ensimmäinen astronautti, sai surmansa avaruussukkula Columbian viimeisellä lennolla vuonna 2003.


title: Mauri Jaara

text: Mauri Jaara (s. 1958) on suomalainen raviohjastaja. Hän asuu Oulussa. Jaaralla on A-ajolupa sekä A-lisenssi. Vuoden 2014 loppuun mennessä hän on ohjastanut 21 357 lähtöä, joista hän on voittanut 3 090 lähtöä ja palkintorahoja runsaat 5,7 miljoonaa euroa.


title: Friedrich von Gärtner

text: Friedrich von Gärtner (10. joulukuuta 1791 Koblenz – 21. huhtikuuta 1847 München) oli saksalainen arkkitehti. Yhdessä Leo von Klenzen kanssa häntä pidetään kuningas Ludvig I:n ajan Baijerin merkittävämpänä arkkitehtina.


title: Friedrich von Gärtner

text: Gärtner opiskeli Münchenin taideakatemiassa vuonna 1809. Vuonna 1812 hän muutti Pariisin ja opiskeli siellä vuoteen 1814 asti. Hän vietti myös aikaa Roomassa, Napolissa ja Sisiliassa. Myöhemmin Gärtneristä tuli Münchenin taideakatemian rakennustaiteen professori ja lopulta, vuonna 1842, akatemian johtaja. Hänet aateloitiin vuonna 1840.


title: Thorvald Stoltenberg

text: Thorvald Stoltenberg (8. heinäkuuta 1931 – 13. heinäkuuta 2018) oli norjalainen diplomaatti ja sosiaalidemokraattisen Työväenpuolueen poliitikko. Hän toimi vuosina 1979–1981 Norjan puolustus- sekä vuosina 1987–1989 ja 1990–1993 ulkoministerinä.


title: Thorvald Stoltenberg

text: Stoltenberg toimi vuosina 1989–1990 Norjan YK-suurlähettiläänä ja vuonna 1990 UNHCR:n pääsihteerinä. Vuonna 1993 hänestä tuli Yhdistyneiden kansakuntien pääsihteerin erikoisedustaja Jugoslaviaan.


title: Thorvald Stoltenberg

text: Stoltenberg toimi 1999–2008 Norjan Punaisen Ristin johtajana. Hänen poikansa Jens on ollut Norjan pääministeri ja myöhemmin Naton pääsihteeri.


title: Ljubov Ljadova

text: Ljubov Ljadova (s. 17. marraskuuta 1952 Nolinsk) on Neuvostoliittoa edustanut entinen maastohiihtäjä, viestin MM-hopeamitalisti.


title: Ljubov Ljadova

text: Ljadova hiihti avausosuuden 4 × 5 kilometrin MM-hopeaa voittaneessa Neuvostoliiton joukkueessa Oslon MM-kisoissa 1982. Joukkueen muut jäsenet olivat Ljubov Zabolotskaja, Raisa Smetanina ja Galina Kulakova. Samoissa kilpailuissa Ljadova sijoittui 20 kilometrillä neljänneksi ja 10 kilometrillä seitsemänneksi.


title: Ljubov Ljadova

text: Vuonna 1983 Ljadova voitti Holmenkollenin kisojen 10 kilometrin kilpailun. Sarajevon olympialaisissa 1984 hän sijoittui 20 kilometrillä seitsemänneksi ja 10 kilometrillä kahdenneksitoista.


title: Carl Gustav m/45

text: Kulsprutepistol m/45 ("Kpist m/45"), yleisimmin tunnettu nimellä Carl Gustav m/45 ja Yhdysvalloissa Swedish K, on 9mm Parabellum/Luger kaliiperinen ruotsalainen konepistooli. Avoimelta lukolta ampuvan, massasulkuisen aseen suunnitteli "Carl Gustafs stads Gevärsfaktori"n asesuunnittelija Gunnar Johnsson ja se otettiin Ruotsin puolustusvoimien palveluskäyttöön vuonna 1945. Vuonna 1954 valmistukseen tuli paranneltu m/45B malli. Kpist m/45 poistui lopullisesti Ruotsin puolustusvoimien käytöstä vuonna 2007, jolloin Hemvärnet korvasi sen AK4B -kivääreillä. Yksityisomistuksessa olevia konepistooleita käytetään edelleen ruotsalaisessa kilpa- ja reserviläisammunnassa.


title: Carl Gustav m/45

text:
Ruotsi alkoi vuoden 1935 jälkeen parantaa armeijansa varustusta ja aloitti palveluskäyttöön soveltuvan konepistoolimallin etsinnän. Vuonna 1937 aseeksi valittiin 9x20 mm Browning Long -kaliiperinen Suomi-konepistooli mallimerkinnällä Kulsprutepistol modell 1937 ("Kpist m/37").
Ensimmäiset aseista valmistettiin Tikkakosken tehtaalla, mutta sen jälkeen Husqvarna aloitti aseen lisenssivalmistuksen.


title: Carl Gustav m/45

text: Toisen maailmansodan alla vuonna 1939 Ruotsi tilasi Saksasta 1 800 kappaletta 9x19 mm Parabellum/Luger -kaliiperista Bergman MP35 -konepistoolia, jotka otettiin palveluskäyttöön nimikkeellä "Kpist m/39". Samassa yhteydessä ostettiin myös 1 500 kappaletta 9x19 mm Parabellum/Luger -kaliiperista Walther HP -pistoolia ("Pistol m/39").


title: Carl Gustav m/45

text: Ruotsin armeija otti näiden hankintojen myötä käyttöönsä 9x19 mm Parabellum/Luger -patruunan nimikkeellä "m/39" ja myös Husqvarnan Suomi-konepistoolien valmistuksessa siirryttiin uuteen kaliiperiin; aseen uudeksi mallinimeksi tuli "m/37-39". Asetta valmistettiin noin 35 000 kappaletta, lisäksi Suomesta ostettiin 500 Suomi-konepistoolia ("m/37-39F").


title: Carl Gustav m/45

text: Ruotsi osti vuonna 1940 myös 500 kappaleen erän Thompson M1928 -konepistooleja Yhdysvalloista ("Kpist m/1940").


title: Carl Gustav m/45

text: Toisen maailmansodan aikana tapahtunut kehitys konepistoolien massavalmistustekniikassa ja sen myötä niiden yleistyminen jalkaväkiaseistuksessa sai Ruotsinkin etsimään uutta nopeasti ja halvalla suurissa määrissä valmistettavaa konepistoolimallia. Vuonna 1944 koekäyttöön otettiin Carl Gustafs stads Gevärsfaktorin ja Husqvarnan ("FM44 HVA") konepistoolit. Molemmat aseet suoriutuivat hyvin koekäytöstä, mutta vuonna 1945 Ruotsin armeijan uudeksi konepistooliksi valittiin Carl Gustafin ase.


title: Carl Gustav m/45

text: Husqvarnan konepistooli puolestaan valittiin Tanskan armeijan käyttöön nimikkeellä "Maskinpistol 9 mm, M/49", sen yleisempi nimitys on "Husqvarnas Vapenfabriks AB":n HVA -lyhenteestä johdettu "Hovea".


title: Carl Gustav m/45

text: Rakenteeltaan m/45 muistuttaa paljon Sten-konepistoolia. Se on kokonaan metallirakenteinen, lukuun ottamatta puisia kahvalevyjä ja taittotukin yläaisan kumipäällystettä. Runko ja piipun vaippa ovat teräsputkea, samoin taittotukki, aseen alarunko on prässätty teräslevystä. Alkujaan aseet oli pinnoitettu mustalla fosfaattipinnoitteella, mutta vuodesta 1955 siirryttiin vihreään maalipinnoitukseen.


title: Carl Gustav m/45

text: Carl Gustav m/45 ampuu pelkästään sarjatulta, mutta suhteellisen pienen tulinopeuden vuoksi sillä on helppo ampua myös kertatulta lyhyillä liipasimenvedoilla. Varmistimena on viritystapin uran yläosassa oleva leikkaus, johon viritystapin voi kääntää lukon ollessa viritettynä.


title: Carl Gustav m/45

text: Aseen tähtäimessä on hahlolevy 100, 200 ja 300 metrin matkoille, jyvä on erityisellä työkalulla säädettävissä pysty- ja sivusuunnassa.


title: Carl Gustav m/45

text: Ensimmäisissä m/45 –konepistooleissa käytettiin m/37-39 -konepistoolin 50 patruunan nelirivisiä, yhdeltä riviltä syöttäviä tankolippaita, jotka sodan aikana olivat osoittautuneet häiriöherkiksi ja vaikeiksi ladata; aseessa oli mahdollista käyttää myös Suomen rumpulippaita. Vanhojen lipasmallien korvaajaksi suunniteltiin uusi, hyvin luotettavaksi osoittautunut kaksirivinen, kahdelta riviltä syöttävä 36 patruunan tankolipas. Patruunan lievän kartiomaisuuden vuoksi lipas on syöttövarmuuden lisäämiseksi etuosastaan takaosaansa kapeampi.


title: Allen Toussaint

text: Allen Toussaint (14. tammikuuta 1938 – 9. marraskuuta 2015) oli yhdysvaltalainen muusikko, lauluntekijä ja tuottaja, josta tuli yksi merkittävimpiä nimiä New Orleansin R&B-piireissä. Monet hänen lauluistaan tunnetaan niistä tehdyistä useista coverversioista; näitä ovat muiden muassa "Working in the Coalmine", "Ride Your Pony", "Brickyard Blues", "Get Out My Life Woman" ja "Everything I Do Gonna Be Funky".


title: Allen Toussaint

text: Toussaint teki musiikkia muiden muassa Elvis Costellon, Neil Youngin, Eric Claptonin sekä monien jazzmuusikoiden kanssa.


title: Allen Toussaint

text: Toussaint hyväksyttiin Rock and Roll Hall of Fameen vuonna 1998. Hän käytti myös peitenimeä Naomi Neville. Yksi esimerkki tällaisesta laulusta on "Ruler of My Heart", jonka levytti Irma Thomas ja myöhemmin Otis Redding nimellä "Pain in My Heart".


title: Allen Toussaint

text: Toussaint sai Grammy-palkinnot Elvis Costellon kanssa tehdystä albumista "River in Reverse" 2007 sekä albumistaan "The Bright Mississippi" 2010.


title: Allen Toussaint

text: Toussaint vieraili Pori Jazz -festivaaleilla 1994. Helsingin juhlaviikoilla hän antoi soolopianokonsertin 2011.


title: Allen Toussaint

text: Hän kuoli 77 vuoden iässä Madridissa Espanjassa ollessaan kiertueella.


title: Naamakukkaiskasvit

text: Naamakukkaiskasvit ("Scrophulariaceae") on kukkivien kasvien heimo. Sen kukat ovat peilisymmetrisiä kuten ihmiskasvot. Naamakukkaiskasveja tavataan lähes kaikkialla maailmassa, eniten lauhkeassa ilmastossa.


title: Naamakukkaiskasvit

text: Vanhassa lähinnä kasvien ulkoasuun perustuvassa Cronquistin luokittelussa naamakukkaiskasveihin kuului liki viisituhatta lajia. Molekyylirakenteen tutkimukset ovat muuttaneet Angiosperm Phylogeny Groupin luokittelua, ja lajeja ja sukuja on siirretty muihin "Lamiales"-lahkon heimoihin, erityisesti näive- ja ratamokasveihin.


title: Naamakukkaiskasvit

text: Naamakukkaiskasvit ovat ruohoja tai pensaita. Lehdet ovat vastakkaisesti tai kierteisesti. Kukinto koostuu viuhkoista. Heteenponnen lokerot (teekat) sijaitsevat joko päittäin ja ovat vaihtelevissa määrin nuijamaisia tai rinnakkain. Kukassa voi olla joutoheteitä, ja mesiäinen on pieni tai puuttuu. Luotti on tavallisesti pallomainen. Hedelmä on tavallisesti kota, harvoin marja, luumarja tai lohkohedelmä. Siemeneiä on paljon, ja niissä on runsas endospermi tai se puuttuu.


title: Naamakukkaiskasvit

text: Naamakukkaiskasveja tavataan lähes kaikkialla maapallolla kylmimpiä alueita lukuun ottamatta.


title: Naamakukkaiskasvit

text: Heimossa on 65 sukua ja 1800 lajia. Runsaslajisimmat suvut ovat tulikukat ("Verbascum", 360 lajia), emuntorvet ("Eremophila", 215 lajia), syyläjuuret ("Scrophularia", 200), "Selago" (190 lajia), syrikät ("Buddleja", 125 lajia), briitankukat ("Jamesbrittenia", 85 lajia), "Manulea" (75 lajia), dianat ("Diascia", 70 lajia), kohtalonkukat ("Nemesia", 65 lajia), lääkärinkukat ("Zaluzianskya", 55 lajia) ja "Chaenostoma" (46 lajia).


title: Naamakukkaiskasvit

text: Suvut:


title: Dünyayı Kurtaran Adam

text: Dünyayı Kurtaran Adam on vuonna 1982 ilmestynyt turkkilainen tieteiselokuva. Elokuvan ohjasi Çetin İnanç, tuotti Mehmet Karahafiz ja käsikirjoitti Cüneyt Arkin, joka myös esiintyy elokuvan pääosassa. Arkinin ohella pääosissa nähdään myös Aytekin Akkaya, Füsun Uçar ja Hüseyin Peyda.


title: Dünyayı Kurtaran Adam

text: 1980-luvulla turkkilainen elokuvateollisuus pyrki tekemään vastineita monille länsimaissa menestyneille elokuville, minkä takia "Dünyayı Kurtaran Adamin" juoni on saanut vaikutteita yhdysvaltalaisilta tieteiselokuvista, erityisesti "Tähtien sodasta". "Dünyayı Kurtaran Adam" on tullut tunnetuksi siitä, että elokuvassa on lainattu tekijänoikeuksia rikkoen runsaasti kuvamateriaalia "Tähtien sodasta", ja elokuvan soundtrackin kappaleet ovat peräisin muiden muassa "Apinoiden planeetasta", "Kadonneen aarteen metsästäjistä" ja "Kuuraketista". Elokuva on noussut sekavan leikkauksensa, heikkolaatuisten erikoistehosteidensa ja erityisesti muista elokuvista lainatun kuvamateriaalin ja musiikin ansiosta tieteiselokuvien harrastajien keskuudessa kulttimaineeseen.


title: Dünyayı Kurtaran Adam

text: "Dünyayı Kurtaran Adamin" tapahtumat sijoittuvat tulevaisuuteen, jossa avaruusseikkailijat Murat ja hänen kumppaninsa Ali joutuvat avaruustaistelun päätteeksi syrjäiselle aavikkoplaneetalle. Planeetan pinnalla Murat ja Ali liittoutuvat paikallisten luolaihmisten kanssa ja päättävät yhdessä kukistaa pahan velhon, jonka suunnitelmana on valloittaa maapallo.


title: Ljubov Zabolotskaja

text: Ljubov Sergejevna Zabolotskaja (s. 2. huhtikuuta 1956, Sardyk, Kirovin alue) () on Neuvostoliittoa edustanut entinen maastohiihtäjä, viestin MM-hopeamitalisti.


title: Ljubov Zabolotskaja

text: Zabolotskaja hiihti toisen osuuden 4 × 5 kilometrin MM-hopeaa voittaneessa Neuvostoliiton joukkueessa Oslossa 1982. Joukkueen muut jäsenet olivat Ljubov Ljadova, Raisa Smetanina ja Galina Kulakova. Norja voitti kultaa 13,7 sekunnin erolla.


title: Ljubov Zabolotskaja

text: Zabolotskaja kilpaili Neuvostoliiton maajoukkueessa vuosina 1978–1985. Urheilu-uransa jälkeen hän on työskennellyt Moskovan fysiikan ja teknologian instituutissa.


title: Irma Thomas

text: Irma Thomas (s. 18. helmikuuta 1941) on yhdysvaltalainen soul- ja R&B-laulaja. Hänen ensimmäinen singlensä "You Can Have My Husband (But Don't Mess With My Man)" ilmestyi maaliskuussa 1960 ja nousi Billboardin R&B-listan 22. sijalle.


title: Irma Thomas

text: Thomas syntyi Ponchatoulassa, Louisianassa, mutta on luonut uransa New Orleansissa. Pian Ron-levymerkillä julkaistun ensisinglen menestyksen jälkeen hän siirtyi Minit Recordsille ja teki yhteistyötä lauluntekijä-tuottaja Allen Toussaintin kanssa muiden muassa lauluilla "It's Raining" ja "Ruler Of My Heart". Jälkimmäisestä teki hieman myöhemmin oman versionsa Otis Redding nimellä "Pain In My Heart".


title: Irma Thomas

text: Vuonna 1963 Thomas siirtyi suuremmalle Imperial-levymerkille, ja seuraavana vuonna ilmestynyt, Los Angelesissa levytetty single "Wish Someone Would Care" oli hänen uransa suurin kaupallinen menestys, sillä se nousi Billboardin pop-listan sijalle 17. Muita tunnettuja vuosien 1964-66 Imperial-levytyksiä olivat mm. "Break-a-Way" (coveroinut mm. Tracey Ullman), "Anyone Who Knows What Love Is (Will Understand)", "Time Is On My Side" (levyttänyt aiemmin Kai Winding, myöhemmin Rolling Stones) ja "Take A Look". Thomas levytti myöhemmin 1960- ja 1970-luvuilla useille muillekin levymerkeille, mutta kaupallinen menestys jäi kuitenkin vähäiseksi. Esimerkkinä näistä myöhemmistä levytyksistä voi mainita Canyon Recordsille tehdyn singlen "Save a Little Bit for Me".


title: Irma Thomas

text: Thomas esiintyy ja levyttää edelleen. 1980-luvun puolivälistä lähtien hän on julkaissut toistakymmentä albumia Rounder-levymerkillä. Hän on käynyt konsertoimassa myös Suomessa yhteensä kolme kertaa (1994, 2006 ja 2007).


title: Irma Thomas

text: Irma Thomas sai ensimmäisen Grammy-palkintonsa vuonna 2007, kun ura oli kestänyt yli 45 vuotta, albumillaan "After the Rain". Ensimmäinen ehdokkuus oli ollut vuonna 1991.


title: Solistiyhtye Suomi

text:
Solistiyhtye Suomi oli tanssimusiikkia soittava yhtye, joka perustettiin 1980-luvun alussa. Solistiyhtye Suomen alkuperäiset jäsenet olivat Pekka Hartonen (basso ja laulu), Kalervo "Randy" Korlin (harmonikka ja laulu) sekä Lassi Marttila (rummut ja laulu).
Tunnetuksi yhtye tuli esittämällä omia sovituksiaan jo aiemmin julkaistuista iskelmäkappaleita, joista vanhimmat olivat 1930-luvulta. Tunnetuimpia yhtyeen esittämiä kappaleita ovat mm. ”Mahtava peräsin ja pulleat purjeet”, "Sheila" ja ”Rilluttele yö”. Yhtyeen kappaleet olivat usein humoristisia.


title: Solistiyhtye Suomi

text: Yhtyeen ensimmäinen LP-levy "Solistiyhtye Suomi" julkaistiin 1981.


title: Solistiyhtye Suomi

text: 1990-luvulle tultaessa yhtye lopetti toimintansa alkuperäisessä kokoonpanossa. Kvartetiksi muuttunut Solistiyhtye Suomi julkaisi vuonna 1991 CD-albumin "Viisastenkerho". Levyltä julkaistu "Kallen valssi" -single soi noihin aikoihin paljon radiossa. Uudistuneen yhtyeen jäsenet olivat Pekka Hartonen (basso ja laulu), Lassi Marttila (rummut ja laulu), Martti Honkanen (harmonikka ja laulu) sekä Markku Rönkkö (harmonikka ja laulu).


title: Solistiyhtye Suomi

text:
Vuodet 1993-1999 Solistiyhtye Suomi vietti täydellistä hiljaiseloa. Vuonna 2000 se aloitti taas toimintansa ja samana vuonna julkaistiin CD-levy "Elämän Tsa Tsa Tsa".
Pekan ja Randyn lisäksi yhtyeessä soittivat Pasi Suikkanen harmonikka, laulu ja Petri Parkko rummut.


title: Solistiyhtye Suomi

text: Hartosen sydänleikkauksen ja sitä seuranneen aivoinfarktin jälkeen yhtye lopetti toimintansa vuonna 2005.


title: Solistiyhtye Suomi

text: Randy Korlin kuoli sydänkohtaukseen kotonaan Espanjassa 20. heinäkuuta 2005.


title: Solistiyhtye Suomi

text:
Pekka Hartonen jatkoi keikkailua seitsemän vuoden tauon jälkeen Pekka Hartonen & Sawotta - nimisen yhtyeen kanssa maaliskuusta 2012 alkaen, ja on julkaissut orkesterin kanssa kaksi uutta kappaletta, Hiiltyvä Iltarusko sekä Ikihippien Laulu.
Sawottaorkesterissa soittivat Harri Savenius harmonikka, piano, laulu. Jukkis Rissanen kitara, laulu. Petri Parkko rummut, ja Jouni Honkanen Basso, laulu.
Pekka Hartonen & Sawotta ilmoitti jäävänsä telakalle heinäkuussa 2013.
Heidän viimeinen esiintyminen oli 27.8.2013 Keminmaassa .


title: Solistiyhtye Suomi

text: Pekka Hartonen & Sawotta esiintyi uudelleen alkuperäiskokoonpanossa 2015 Heinäkuun 18. päivä Vesannolla Asin Lavalla, ja on sen jälkeen esiintynyt harvakseltaan sekä Sawotan että Korsuorkesterin kanssa.


title: Juha-Matti Iivarinen

text: Juha-Matti (Juha) Iivarinen (11. marraskuuta 1983) on suomalainen lentopalloilija. Hän pelaa kaudella 2013–2014 hakkurina Puijo Wolleyssa ykkössarjassa. Kaudella 2012–2013 hän pelasi Maaningan Mahdissa miesten kakkossarjassa.


title: Juha-Matti Iivarinen

text: Kaudella 2007–2008 Iivarinen pelasi Pielaveden Sammossa SM-liigassa.


title: Nisos

text: Nisos () oli kreikkalaisessa mytologiassa Megaran kuningas yksi neljästä Pandion II:n, Ateenan kuninkaan, pojasta.


title: Nisos

text: Metion, Nisoksen setä, oli kaapannut vallan Pandion II:lta. Tämän pojat – Nisos, Aigeus, Pallas ja Lykos – palasivat kuitenkin isänsä kuoleman jälkeen Ateenaan ja ottivat vallan takaisin itselleen. He ajoivat Metionin pojat pois kaupungista, asettivat Aigeaan valtaistuimelle ja jakoivat hallinnon keskenään. Aigeaasta tuli Ateenan ja Nisoksesta Megaran kuningas.


title: Nisos

text: Nisos oli naimisissa Abrotan kanssa, ja tämän kuoltua hän määräsi kaikki megaralaiset naiset käyttämään samanlaisia vaatteita kuin hänen edesmennyt puolisonsa oli käyttänyt. Heidän tyttäristään Eurynome synnytti Poseidonille pojan, Bellerofonin, josta tuli kuuluisa Kreikan sankari, kun taas Skylla aiheutti oman kuolemansa.


title: Nisos

text: Minos, Kreetan kuningas, hyökkäsi Nisoksen valtakuntaan Ateenan sodan aikana, joka oli saanut alkunsa hänen poikansa Androgeuksen kuolemasta. Nisosta kuitenkin varjeli vaaroilta hänen purppurainen hiuskiharansa. Eros kuitenkin sai hänen tyttärensä Skyllan rakastumaan Minokseen. Ensimmäisen version mukaan Minos houkutteli kultaisella kaulanauhalla Skyllan pettämään ja murhaamaan isänsä. Toisessa versiossa Skylla ihastui Minokseen etäältä, ja katkaisi isänsä kiharan ja esittelee sen rakkaalleen. Minos kuitenkin kauhistui tekoa ja kutsui Skyllaa kunniattomaksi. Kun Minoksen alukset nostivat purjeensa, Skylla yritti kiivetä yhden niistä kannelle. Jumalat olivat kuitenkin muuttaneet hänen isänsä haukaksi, joka riensi repimään tytärtään kappaleiksi nokallaan. Kauhuissaan Skylla päästi irti ja muuttui itsekin linnuksi.


title: Lasse Räisänen

text: Lasse Räisänen (6. marraskuuta 1989) on suomalainen lentopalloilija, joka on voittanut hopeaa lentopallon SM-liigassa kaudella 2007–2008 ja Suomen Cupin 2007 Pielaveden Sampon väreissä. Kaudella 2007 Räisänen voitti beach volleyssa alle 21-vuotiaiden SM-pronssia.


title: FIFe

text: FIFe (Fédération Internationale Féline) on kansainvälinen kissaliittojen kattojärjestö. FIFen kanssa yhteistyötä tekevät jäsenliitot noudattavat yhdessä yhteisiä rotumääritelmiä, kasvattajanimi-, näyttely-, tuomari- ja tuomarioppilassääntöjä. FIFen kotipaikka sijaitsee Luxemburgissa ja virallisina kielinä käytetään englantia, saksaa ja ranskaa. Suomessa FIFen jäsenliittona toimii Suomen Kissaliitto ry.


title: Aya Matsuura

text: Aya Matsuura (s. 25. kesäkuuta 1986 Himeji, Hyōgon prefektuuri, Japani) on japanilainen laulaja ja näyttelijä. Hänen taiteilijanimensä on "Ayaya". Hän on Hello! Projectin sooloartisti. Ayaya pääsi Hello! Projectin jäseneksi vuonna 2000 Morning Musumen 4:nnen generaation karsinnoista. Aya Matsuura on myös Hello! Projectin myydyin sooloartisti. Hänen levyjään ja singlejään on myyty yhteensä noin 2,5 milj. kappaletta.


title: Aya Matsuura

text: Aya on vaikuttanut seuraavissa ryhmissä:


title: Skylla (Nisoksen tytär)

text: Skylla () oli kreikkalaisessa mytologiassa Nisoksen, Megaran kuninkaan, tytär. Hänen isänsä harmaiden hiusten keskellä oleva purppurainen hiussuortuva turvasi tämän aseman valtakunnan johdossa.


title: Skylla (Nisoksen tytär)

text: Minos, Kreetan kuningas, hyökkäsi Nisoksen valtakuntaan Ateenan sodan aikana, joka oli saanut alkunsa hänen poikansa Androgeuksen kuolemasta. Eros kuitenkin sai hänen tyttärensä Skyllan rakastumaan Minokseen. Ensimmäisen version mukaan Minos houkutteli kultaisella kaulanauhalla Skyllan pettämään ja murhaamaan isänsä. Toisessa versiossa Skylla ihastui Minokseen etäältä, ja katkaisi isänsä kiharan ja esitteli sen rakkaalleen, joka valtasi Megaran. Minos kuitenkin kauhistui tekoa ja piti Skyllaa kunniattomana.


title: Skylla (Nisoksen tytär)

text: Yhden version mukaan, kun Minoksen alukset nostivat purjeensa, Skylla yritti kiivetä yhden niistä kannelle. Jumalat olivat kuitenkin muuttaneet hänen isänsä haukaksi, joka riensi repimään tytärtään kappaleiksi nokallaan. Kauhuissaan Skylla päästi irti ja muuttui itsekin linnuksi. Toisessa versiossa Skylla muuttui kalaksi, jota merikotkaksi muutettu isä yrittää pyydystää repiäkseen sen kynsillään. Kolmannessa Minos sitoi Skyllan laivansa keulapuuhun ja hukutti tämän.


title: Plurale tantum

text: Plurale tantum () on latinankielinen sanonta, joka tarkoittaa substantiiveja, joilla on vain monikkomuoto. Plurale tantum -sanoja on monissa kielissä, kuten englannin "scissors" ja "pants", ruotsin "inälvor".


title: Plurale tantum

text: Suomen kielen plurale tantum -sanoja ovat esimerkiksi sakset, housut, häät, hautajaiset, tikkaat jne. Nämä sanat esiintyvät yksiköllisinä vain yhdyssanan alkuosassa, esim. hääjuhla, tikasauto.


title: Jean-François Lamour

text: Jean-François Lamour (s. 2. helmikuuta 1956) on ranskalainen poliitikko ja entinen miekkailija ja olympiavoittaja.


title: Jean-François Lamour

text: Moskovan 1980 olympialaisissa Jean-François Lamour oli maansa ainoa edustaja säilämiekkailussa. Hän sijoittui 21:nneksi ja oli ainoa ilman mitalia jäänyt ranskalaismiekkailija. Los Angelesin 1984 olympialaisissa hän voitti kultaa säilän henkilökohtaisessa kilpailussa ja sai hopeaa joukkuekilpailussa. Soulin 1988 olympialaisissa hän voitti toisen henkilökohtaisen kultamitalinsa. Barcelonan 1992 olympialaisissa hän sai pronssia sekä henkilökohtaisessa kilpailussa että joukkuekilpailussa.


title: Jean-François Lamour

text: Maailmanmestaruuskilpailuissa Lamour saavutti henkilökohtaisessa säilämiekkailussa pronssia Sofiassa 1986 ja kultaa Lausannessa 1987.


title: Jean-François Lamour

text: Urheilu-uransa jälkeen Lamour on toiminut poliitikkona. Hän oli Ranskan hallituksen ministeri 2002–2007 vastuualueenaan nuorisoasiat ja urheilu.


title: Longshanin kulttuuri

text:
Longshanin kulttuuri oli Kiinan Keltaisenjoen laaksossa sijainnut kivikautinen kulttuuri noin 2600-2000 eaa. Kulttuuri oli pitkälti kaupungistunut. Tämä Kiinan historian varhaisvaihe tunnetaan dreijalla taitavasti tehdystä mustasta keramiikasta ja varhaisesta kirjoituksesta joidenkin ruukkujen kyljeässä. Väestö kasvoi kaudella nopeasti. Taosin noin 230 ha kokoinen kaupunki ajoittuu kauden myöhäisvaiheeseen. Noin 2000 eaa väkiluku romahti ehkä ilmaston muutoksen takia. Sen jälkeen tuli Erlitoun kulttuuri noin 2000 eaa.
Longshanin kulttuuri ("Lungshan"in kulttuuri, "Long-Shan"in kulttuuri, "Lung-Shan"in kulttuuri jne.) oli kivikautinen kulttuuri Kiinassa suunnilleen vuosina 2 600–2 000 eaa. Se on nimetty Shandongin maakunnan mukaan, jossa tehtiin ensimmäiset siihen liittyvät arkeologiset löydöt. Kulttuuri levittäytyi Keltaisenjoen ala- ja keskijuoksulla Shandongin, Henanin, Shanxin, Shaanxin ja Sisä-Mongolian provinsseihin.


title: Longshanin kulttuuri

text:
Longshanin kulttuuri lienee kehittynyt Dawenkoun ja Yangshaon kulttuureista. Kulttuuri lienee alkujaan levinnyt nykyisestä Shandongin provinssista Keltaisen joen varrelta sisämaahan.
Kulttuurin varhaisvaihe alkoi noin 3000 eaa. Noin 2600-2000 eaa oli kulttuurin päävaihe. Kulttuurin myöhäisvaihe Taosin alueella oli noin 2300-1900 eaa Taosi-vaihe. Kulttuuri levitti huippuvaiheessaan vaikutuksensa laajalle , myös Jangtse-joen keskiosaan.


title: Longshanin kulttuuri

text:
Liangchengzhen (273 ha) ja Yaowangcheng (368 ha), jotka luultavasti kilpailivat keksenään, kun olivat 35 km päässä toisistaan. Nämä kaupungit elivät riisn ja hirssin viljelykllä ja käymällä kauppaa.
Mutta sisämaassa Keltaisenjoen laaksossa 20-60 ha kyliä. Niitä oli tiheässä: asutuskeksusten määrä oli kolminkertaistunut Yangshao-kaudesta. Sisämaan Longshanin Wangwan III-muunnelman myöhäine Xinzhai oli alaltaan 70 ha, ja saattoi olla Erlitoun kulttuurin edeltäjä.


title: Longshanin kulttuuri

text: Longshanin ulttuurin aluejako noin 2600-2000 eaa:Taidokkaiden saviastioiden valmistus kehittyi huippuunsa. Niiden valmistuksessa käytettiin dreijaa, jolla luotiin ohuita astioita jotka poltettiin mustiksi ja kiillotettiin. Käytössä oli myös ensimmäisiä kupariesineitä. Rakennustaito kehittyi, ja alettiin rakentaa nelikulmaisia savitaloja.


title: Longshanin kulttuuri

text: Kaupungit olivat neliömäisiä ja niissä oli kehittynyt viemäriverkosto. Suuressa Longshanin kaupungissa Shijiahissa saattoi olla jopa 15 000–50 000 asukasta.


title: Longshanin kulttuuri

text: Longshanin kulttuuri osuu esihistoriallisen ja historiallisen ajan murrokseen, niin kutsuttuun Kolme hallitsijaa ja viisi keisaria -kauteen. Kiinalaisen kulttuurin äitijoeksi kutsutun Keltaisenjoen uoma on vuosituhansien kuluessa vaihtanut kulkuaan satoja kertoja, eikä joen nykyuoma täysin kuvaa oloja yli 4 000 vuotta sitten. Esimerkiksi kahden sukupolven mittaiseksi kuvattu Keltaisenjoen myyttinen Suuri tulva on sijoitettu ajanjaksolle 3 000–2 000 eaa., samoin esihistoriallisen ajan viimeisenä myyttisenä keisarina pidetty keisari Shun (2200- ja 2100-luku eaa.). Väestöä siirrettiin jokiuoman varrelta tulvien seurauksena. Muun muassa joen kartoittamisella ja kanavien rakentamisen myötä tulvia opittiin ymmärtämään ja säätelemään, kulttuuri ja tiede kehittyivät. Kiinalaisen kirjoitetun historian alkuun osuvat Xia-dynastia (noin 2 070–1 600 eaa.), Shang-dynastia ja Zhou-dynastia voidaan liittää Longshanin kulttuurin jatkumoksi.


title: Horsmakasvit

text: Horsmakasvit (Onagraceae) on kukkivien kasvien heimo. Siihen kuuluu noin 650 lajia, jotka jaetaan 20–24 sukuun. Heimon lajien kukassa on useimmiten neljä terälehteä ja neljä verholehteä, jotka suurina ja värillisinä saavat joskus kukan näyttämään kahdeksanterälehtiseltä.


title: Horsmakasvit

text: Suomessa viihtyviin horsmakasveihin kuuluvat monien horsmalajien lisäksi esimerkiksi helokit ("Oenothera") kuten isohelokki ("Oenothera missouriensis").


title: M/S Auto Baltic

text: M/S Auto Baltic () on suomalaisen Bore-varustamon omistuksessa oleva oleva sto-ro/autonkuljetuslaiva. Alus on rakennettu vuonna 1996 Kristiansundissa, Norjassa ja alun perin sen nimi oli "Transgard". Kuollutta painoa "Auto Balticilla" on 6 165 tonnia ja jääluokitus on 1A Super eli alus pystyy useimmissa jääolosuhteissa liikkumaan yksin. Alus on rekisteröity Suomen lipun alle ja sen kotisatama on Maarianhamina. Nykyään alusta käyttää UECC-varustamo, joka kuljettaa sillä henkilöautoja Euroopasta Suomeen. Kerrallaan autoja alukseen mahtuu 1 530.


title: M/S Auto Baltic

text: Auto Balticin sisaraluksia ovat M/S Auto Bay ja M/S Auto Bank.


title: M/S Auto Baltic

text: 21. tammikuuta 1996 alus laskettiin vesille. Kesäkuun puolivälissä se luovutettiin ahvenanmaalaisen Bror Husell Chartering Ltd:n omistukseen, joka rekisteröi sen Suomen lipun alle. Kotisatamaksi tuli Ahvenanmaalla sijaitseva Maarianhamina. Tuolloin laiva oli nimeltään "Transgard". Tämän jälkeen alus aikarahdattiin Transfennican liikenteeseen, reitille Antwerpen–Rauma. Tammikuusta 2003 jouluun 2004 välisen ajan Transgard liikennöi Lyypekin ja Haminan välillä, jonka jälkeen se aikarahdattiin UECC:lle. Tammikuussa 2005 Transgard meni telakalle Puolaan, josta palattuaan aloitti liikennöinnin reitillä Bremerhaven–Hanko–Helsinki–Kotka.


title: M/S Auto Baltic

text: Vuonna 2005 Rettig Groupiin kuuluva Bore osti Bror Husell Charteringin, jolloin myös Transgard siirtyi uuden omistajan haltuun. Joulukuussa 2006 alus sai nykyisen "Auto Baltic" -nimensä.


title: Avokantaiset

text: Avokantaiset eli kantaitiöiset sienet (Agaricomycotina, vanh. myös. Basidiomycetes, Hymenomycetes tai Gasteromycetes) on kantasienten alakaari. Siihen kuuluu kolme luokkaa. Sienten taksonomia on vaihdellut eri aikoina ja eri lähteissä, ja joissakin avokantaiset esitetään luokkatason taksoniksi (Agaricomycetes).


title: Avokantaiset

text: Luokka on saanut nimensä itiöiden kasvutavasta. Suvulliset itiöt kasvavat avoimissa kannoissa eli "basidioissa", kun taas kotelosienten (Ascomycota) itiöt sijaitsevat erillisessä umpinaisessa itiökotelossa.


title: Avokantaiset

text: Useimmat ruokasienet - helttasienet ja tatit - kuuluvat avokantaisiin.


title: Jack Zander

text: Jack Zander (3. toukokuuta 1908 – 17. joulukuuta 2007) oli yhdysvaltalainen animaattori, jonka ura kesti animaation kulta-ajalta 1980-luvulle saakka. Hän syntyi Kalamazoossa, Michiganissa, ja oli Pete Burnessin opiskelutoveri Chouinard Schoolissa.


title: Jack Zander

text: Zander oli mukana työstämässä mm. sellaista klassikkoa kuin "Puss Gets the Bootia" (1940), jonka hahmot tulivat myöhemmin tunnetuiksi Tomina & Jerrynä. Hän oli vuonna 1981 ehdolla Emmy-palkinnon saajaksi.


title: Jack Zander

text: Zander eli hyvin vanhaksi; häntä jopa haastateltiin hänen 99-vuotispäivänsä yhteydessä vuonna 2007. Hän kuoli vuoden 2007 joulukuussa.


title: Ludwigskirche

text: Ludwigskirche on evankelinen kirkko saksalaisessa Saarbrückenin kaupungissa, Saarlandin osavaltiossa. Se edustaa barokin tyylisuuntaa ja lukeutuu kaupungin huomattavimpiin nähtävyyksiin.


title: Ludwigskirche

text: Ludwigskirchen ja sitä ympäröivän Ludwigsplatzin rakennutti ruhtinas Wilhelm Heinrich von Nassau-Saarbrücken. Suunnittelusta vastasi arkkitehti Friedrich-Joachim Stengel ja rakennustyöt käynnistettiin vuonna 1762. Wilhelm Heinrichin kuoleman jälkeen vuonna 1768 työt keskeytettiin rahapulan vuoksi. Ruhtinaan poika, Ludwig, saatti kirkon rakennustyöt päätökseen vuonna 1775. Kirkko vihittiin käyttöön saman vuoden elokuun 25. päivänä.


title: Ludwigskirche

text: Vuosina 1885–1887 ja 1906–1911 kirkossa toteutettiin restauraatiotöitä. Toisessa maailmansodassa 5. lokakuuta vuonna 1944 kirkko vaurioitui merkittävästi. Jälleenrakentaminen aloitettiin vuonna 1949.


title: Sydney Brenner

text: Sydney Brenner (s. 13. tammikuuta 1927) on eteläafrikkalainen biologi. Hän voitti Copley-mitalin vuonna 1991 ja jakoi vuoden 2002 Nobelin lääketieteen palkinnon Horvitzin ja Sulstonin kanssa.


title: Sydney Brenner

text: Brenner syntyi Germistonissa, johon hänen juutalaiset vanhempansa olivat muuttaneet Baltian maista. Hän opiskeli Witwatersrandin ja Oxfordin yliopistoissa.


title: Sydney Brenner

text: Brenner sai Nobel-palkinnon töistä jotka liittyivät yksilönkehitykseen ja ohjelmoituun solukuolemaan. Hänen ansioitaan on myös "Caenorhabditis"-sukkulamadon vakiinnuttaminen kehitysbiologian malliorganismiksi.


title: Sydney Brenner

text: Brenner on Royal Societyn ja Ranskan tiedeakatemian jäsen. Hän on kuulunut Yhdysvaltain Kansalliseen tiedeakatemiaan vuodesta 1977.


title: Stille Hilfe

text: Die Stille Hilfe für Kriegsgefangene und Internierte ("Sotavankien ja internoitujen hiljainen apu"), lyhyemmin Stille Hilfe, on saksalainen avustusjärjestö, joka perustettiin auttamaan toisen maailmansodan jälkeen pidätettyjä, tuomittuja ja paossa olleita natseja ja sotarikollisia.


title: Stille Hilfe

text: Aluksi järjestö toimi maanalaisesti ja oli mukana auttamassa Adolf Eichmannin ja Josef Mengelen kaltaisia sotarikollisia pakenemaan Saksasta heti sodan jälkeen. Järjestö aloitti julkisen toiminnan 1951, ja sen johtajana toimi Isenburgin prinsessa Helene Elizabeth. Järjestön perustajajäseniin kuuluivat muun muassa entinen SS-Standartenführer William Spengler, joka toimi natsi-Saksassa RSHA:n osastonjohtajana ja SS-Obersturmbannführer Heinrich Malz, RSHA:n päällikön Ernst Kaltenbrunnerin henkilökohtainen avustaja.


title: Stille Hilfe

text: Helene Elizabeth toimi myös keulakuvana, sillä hänellä oli hyvät suhteet aristokraatteihin ja myös katoliseen kirkkoon. Järjestö tuki sotaoikeudenkäynneissä tuomittuja natseja ja sotarikollisia ja heidän perheitään taloudellisesti. Oikeudenkäynneissä ja muutoksia hakiessa syytetyt saivat järjestöltä lakiapua.


title: Stille Hilfe

text: Järjestön keulakuvana toimi myös Heinrich Himmlerin tytär Gudrun Burwitz.


title: Brühlsche Terrasse

text: Brühlsche Terrasse on arkkitehtitoninen kokonaisuus ja suosittu nähtävyys saksalaisessa Dresdenin kaupungissa, Saksin osavaltiossa. Sitä reunustaa Elbe-joki ja Dresdenin jälleenrakennettu vanhakaupunki. Sen varrella sijaitsee muun muassa taidemuseo Albertinum ja Dresdenin taideakatemia.


title: Brühlsche Terrasse

text: Brühlsche Terrassen nimi viittaa kreivi Heinrich von Brühliin, joka rakennutti alueelle palatsin vuonna 1737. Vuonna 1747 Saksin vaaliruhtinas lahjoitti koko alueen kreiville. Toisen maailmansodan Dresdenin pommituksissa vuoden 1945 helmikuussa alue tuhoutui täysin, ja se sittemmin jälleenrakennettiin.


title: Kate Mulgrew

text: Katherine Kiernan Maria ”Kate” Mulgrew (s. 29. huhtikuuta 1955 Dubuque, Iowa, Yhdysvallat) on yhdysvaltalainen näyttelijä.


title: Kate Mulgrew

text: Mulgrew syntyi Dubuquessa, Iowan osavaltiossa, irlanninkatolilaisten vanhempiensa kahdeksasta lapsesta toisena. Hän oli jo 12-vuotiaana vakuuttunut siitä, että yrittäisi näyttelijänuraa; hän pääsikin 17-vuotiaana Stella Adler Conservatory of Actingiin New Yorkiin.


title: Kate Mulgrew

text: Mulgrewin ensimmäinen televisiorooli oli osa sarjassa "Ryan's Hope" vuosina 1975–1977. Hän esiintyi vuonna 1979 "Columbo"-sarjasta irrotetussa "Mrs. Columbossa", josta hän sai Golden Globe-ehdokkuuden parhaasta naispääosasta draamasarjassa. Muita rooleja hänellä oli esimerkiksi sarjoissa "Dallas", "Murphy Brown" ja "Cheers".


title: Kate Mulgrew

text: Mulgrew näytteli kapteeni Kathryn Janewayta televisiosarjassa "" vuosina 1995–2001.


title: Kate Mulgrew

text: Vuodesta 2013 Mulgrew on näytellyt Galina ”Red” Reznikovia televisiosarjassa "Orange Is the New Black", josta hän sai ensimmäisen Emmy-ehdokkuutensa parhaasta naissivuosasta komediasarjassa.


title: Kate Mulgrew

text: Mulgrewilla on kaksi poikaa (Ian Thomas ja Alexander James), jotka syntyivät hänen ensimmäisestä avioliitostaan Robert H. Eganin kanssa (1982–1993). Hän on ollut vuodesta 1999 naimisissa ohiolaisen poliitikon Tim Haganin kanssa.


title: Oleksandr Dovženko

text: Oleksandr Petrovytš Dovženko (, , 10. syyskuuta 1894 Sosnytsja – 25. marraskuuta 1956 Moskova) oli ukrainalaissyntyinen neuvostoliittolainen elokuvaohjaaja ja kirjailija. Dovženko luetaan Sergei Eisensteinin ja Vsevolod Pudovkinin ohella Neuvostoliiton tärkeimpien elokuvaohjaajien joukkoon. Hänen tunnetuin ohjaustyönsä on "Maa" vuodelta 1930.


title: Oleksandr Dovženko

text: Dovženko oli poikkeuksellinen klassisten neuvosto-ohjaajien joukossa. Sergei Eisensteinin, Vsevolod Pudovkinin ja Lev Kulešovin ohjaustyöt olivat korostuneesti neuvostoliittolaisia ja heidän elokuvansa tapahtumat sijoittuivat usein kaupunkiympäristöön. Dovženko puolestaan rakasti syvästi kotimaatansa Ukrainaa ja hänen elokuvansa sijoittuivat usein ukrainalaiselle maaseudulle.


title: Oleksandr Dovženko

text: Dovženko ohjasi kolme elokuvaa ennen "Zvenigoraa", joka valmistui vuonna 1928. Dovženko yhdisteli elokuvassa myyttejä, kansanperinteitä ja historiaa. "Zvenigorassa" kaksi veljestä asettuvat toisiaan vastaan bolševikkivallankumouksen aikana. Veljeksistä Tymiš asettuu bolševikkien ja Pavlo puolestaan kansallismielisten ukrainalaisten rinnalle.


title: Oleksandr Dovženko

text: Keskeiset ohjaajat kunnioittivat vallankumouksen kymmenvuotisjuhlaa elokuvissaan vuonna 1928. Dovženko ohjasi "Arsenalin", joka on eräänlainen jatko-osa "Zvenigoralle". Elokuva kertoo Kiovan kansallismielisten ja kaupungin asevarastoa päämajanaan pitävien bolševikkien kahakoista ensimmäisen maailmansodan aikana. Dovženkon seuraava elokuva "Maa" käsitteli ajankohtaista maatalouden kollektivisointia. Talonpojat ja kulakit taistelevat toisiaan vastaan, mutta maatalouden edistys saapuu traktorin muodossa.


title: Oleksandr Dovženko

text: Dovženkon seuraava ohjaustyö "Aerograd" sijoittui kaukoitään ja elokuvan sankari on sisällissodan veteraani, jonka tehtävänä on jäljittää japanilaisia soluttautujia. Kun Dovženko sai Lenin-palkinnon vuonna 1935, Stalin kehotti häntä tekemään elokuvan Ukrainan sisällissodan myyttisestä sankarista, puna-armeijan komentajasta Nikolai Štšorsista. "Punaisen lipun alla" valmistui vuonna 1939.


title: Oleksandr Dovženko

text: Dovženko aloitti viimeisen elokuvansa käsikirjoituksen vuonna 1951. "Runoelma merestä" kertoo ihmisitä, joiden kodin tuhoaa Dnepr-joen varrelle rakennettu vesivoimalalaitos. Dovženko kuoli kesken elokuvan teon ja hänen vaimonsa Julija Solntseva saattoi elokuvan loppuun. Solntseva ohjasi myös "Liekehtivän taivaan alla", joka perustuu Dovženkon kansallismieliseen käsikirjoitukseen, joka kiellettiin.


title: Punainen planeetta (albumi)

text: Punainen planeetta on Tuomari Nurmion vuonna 1982 julkaistu albumi. Albumi on julkaistu CD:nä vuonna 1988 ja uudelleenmiksattuna monikanava-CD:nä vuonna 2005. Albumilta on julkaistu singlet "Herttua puhuu" / "On aika soittaa sinfonia" sekä "Punainen planeetta" / "Pikku julmuri". Kappaleet 1–4 sekä 7 ovat säveltäneet Tuomari Nurmio ja Ahti Marja-aho, muut kappaleet ovat Nurmion yksin säveltämiä. Kaikki sanoitukset on tehnyt Nurmio. Sovitukset ovat Tuomari Nurmion, Ahti Marja-ahon sekä Antero Jakoilan.


title: Richard Levinson

text: Richard Levinson (7. elokuuta 1934 – 12. maaliskuuta 1987) oli yhdysvaltalainen tuottaja. Hän syntyi Philadelphiassa, Pennsylvaniassa, ja valmistui Pennsylvanian yliopistosta kandidaatin arvolla taloustieteistä vuonna 1956.


title: Richard Levinson

text: Levinson oli mukana luomassa ja työstämässä useita menestyssarjoja, joista tärkeimpiä ovat "Columbo", "Mannix", "Ellery Queen" ja "Murhasta tuli totta". Hän teki usein yhteistyötä William Linkin kanssa, ja kaksikko pääsikin vuonna 1995 yhdessä Television Academy Hall of Fameen.


title: Richard Levinson

text: Levinsonin työ ei rajoittunut yksinomaan televisioon, vaan hän myös käsikirjoitti ja tuotti elokuvia. Niistä yksi oli "Hindenburg" (1975). Levinsonille myönnettiin kolme Edgar- ja kaksi Emmy-palkintoa. Hän oli vuodesta 1969 naimisissa Rosanna Huffmanin kanssa, ja hänellä oli tytär Christine.


title: Richard Levinson

text: Levinson kuoli sydänkohtaukseen Los Angelesissa 52-vuotiaana.


title: Kaisla

text: Kaisla tarkoittaa seuraavia:


title: Suomen alle 21-vuotiaiden jalkapallomaajoukkue

text: Suomen alle 21-vuotiaiden miesten jalkapallomaajoukkue edustaa Suomea kansainvälisissä jalkapallon alle 21-vuotiaiden maajoukkuekilpailuissa. Se toimii Suomen Palloliiton alaisuudessa. Maajoukkueesta käytetään lempinimeä "Pikkuhuuhkajat".


text: Joukkue selviytyi Ruotsissa järjestettyyn vuoden 2009 alle 21-vuotiaiden Euroopan-mestaruuskilpailuihin, mikä oli joukkueen ensimmäinen kerta EM-lopputurnauksessa. Suorituksen ansiosta joukkue valittiin vuoden 2008 parhaaksi joukkueeksi Suomen urheilugaalassa.Maalivahdit:


text: Puolustajat:


text: Keskikenttäpelaajat:


text: Hyökkääjät:


title: William Link

text: William Link (s. 15. joulukuuta 1933) on yhdysvaltalainen tuottaja ja käsikirjoittaja. Hän syntyi Philadelphiassa, Pennsylvaniassa, ja valmistui Pennsylvanian yliopistosta.


title: William Link

text: Link ja hänen tärkeä yhteistyökumppaninsa Richard Levinson pääsivät vuonna 1995 yhdessä Television Academy Hall of Fameen, toinen postuumisti; Link jatkoi itsenäisesti uraansa Levinsonin kuoltua vuonna 1987. Kaksikko työsti yhdessä mm. sellaisia sarjoja kuin "Columbo", "Mannix", "Ellery Queen" ja "Murhasta tuli totta".


title: William Link

text: Link on palkittu kolmella Edgar- ja kahdella Emmy-palkinnolla. Hän kirjoittaa "Ellery Queen's Mystery Magazineen" ja "Alfred Hitchcock's Mystery Magazineen". Hänen uraltaan jälkeen Levinsonin kuoleman ovat peräisin "Probe" (Isaac Asimovin kanssa, 1988) ja Bill Cosbyn tähdittämä sarja "The Cosby Mysteries" (1994–1995).


title: Tanskalaisten ristiretki Jerusalemiin

text: Tanskalaisten ristiretki Jerusalemiin on oletettu historiallinen ristiretki, jonka joukko tanskalaisia ylimyksiä teki Palestiinaan 1190-luvun alussa. Tiedot ristiretkestä perustuvat anonyymin henkilön kirjoittamaan keskiaikaiseen tekstiin "De Profectione Danorum in Hierosolymam" (”tanskalaisten matkasta Jerusalemiin”). Tanskalaiset lähtivät retkelle, kun muslimit olivat vallanneet Jerusalemin vuonna 1187. He pääsivät perille kuitenkin vasta, kun Rikhard I Leijonamieli ja Saladin olivat solmineet aselevon vuonna 1192. Tanskalaiset vierailivat tämän jälkeen pyhillä paikoilla ennen paluutaan kotiin.


title: Tanskalaisten ristiretki Jerusalemiin

text: Ristiretkestä kertovan tekstin löysi rehtori Johann Kirchmann Lyypekin kaupunginkirjastosta 1620-luvulla. Kirchmann yritti julkaista teoksen, mutta epäonnistui. Hänen pojanpoikansa julkaisi lopulta teoksen vuonna 1684. Alkuperäiset pergamentit ovat tämän jälkeen hävinneet, mutta Kirchmannin käsikirjoitusta säilytetään Kööpenhaminan kuninkaallisessa kirjastossa.


title: Tanskalaisten ristiretki Jerusalemiin

text: Teoksen kirjoittaja oli ilmeisesti norjalainen, mutta se on kuitenkin suunnattu tanskalaisille lukijoille. Luultavasti se kirjoitettiin Tanskassa 1190-luvulla tai 1200-luvun alussa. Tuolloin monet norjalaiset kirkonmiehet pakenivat Norjasta Tanskaan sisällissodan takia. Teos on omistettu jollekin herra K:lle ("domino K"). Teoksen alussa kirjoittajaksi mainitaan ”frater X canonicus”. Kirjoittaja mainitsee asuvansa Oslonvuonon länsipuolella sijaitsevassa Tønsbergissä, jossa sijaitsi luostari. Kirjoittaja oli mitä ilmeisimmin norjalainen, mutta hän tunsi hyvin Tanskan asioita. Teoksesta selviää myös, että se on kirjoitettu ”joitakin vuosia” kuvaamiensa tapahtumien jälkeen. Eräät tutkijat ovat ajoittaneet teoksen synnyn kuningas Sverren vuonna 1202 tapahtuneen kuoleman jälkeiseen aikaan. Toiset taas katsovat, että teos syntyi jo Sverren elinaikana.


title: Tanskalaisten ristiretki Jerusalemiin

text: Saladin valtasi Jerusalemin vuonna 1187. Tapahtuma vavisutti koko kristittyä maailmaa, ja paavi Gregorius VIII saarnasi lyhyen hallituskautensa aikana ristiretkeä Jerusalemin takaisinvalloittamiseksi. Vuoden 1187 lopulla paavin sanoma saapui Tanskaan. Kuningas Knuut Valdemarinpoika oli tuolloin kutsunut koolle valtakunnan mahtimiehet ja piispat neuvotteluihin Odenseen. Kun paavin sanoma luettiin kuninkaalle, purskahti tämä itkuun ja meni täysin sanattomaksi. Piispa Absalonin veli Esbern Snare puolestaan piti puheen, joka sai viisitoista tanskalaista ylimystä ottamaan ristin ja lupautumaan ristiretkelle Jerusalemiin.


title: Tanskalaisten ristiretki Jerusalemiin

text: Lopulta vain viisi suurmiestä lähti matkaan neljällä laivalla. Heidän mukanaan seurasi arviolta ainakin 150 sotilasta. Mukaan päätettiin ottaa myös norjalainen Ulf Lauvnäsilainen, joka oli tunnettu merenkävijä ja jota ilman retkestä ei tulisi mitään. Ulfin mukana tuli 200 norjalaista soturia, ja hän myös otti ristiretken komentoonsa. Ensimmäiseksi laivasto kuitenkin purjehti pohjoiseen, Tønsbergiin, jossa Ulf halusi varustaa laivoja. Sieltä laivasto jatkoi matkaa Bergeniin, jossa Ulf halusi neuvotella kuningas Sverren kanssa. Bergenissä ristiretkeläiset joutuivat myös pieneen kahakkaan kaupungin kaduilla. Lopulta kuningas Sverre saapui paikalle, ja varmistuttuaan siitä, etteivät tanskalaiset olleet aikeissa taistella häntä vastaan, hän antoi heille lahjoja. Tanskalaiset halusivat tämän jälkeen päästä vihdoin matkaan, mutta koska Ulf halusi jäädä Bergeniin, he jättivät hänelle yhden laivan.


title: Tanskalaisten ristiretki Jerusalemiin

text: Tanskalaisten laivasto joutui myrskyyn Pohjanmerellä, ja vain noin 30 heistä selvisi hengissä. He päättivät jatkaa matkaa maitse. Myytyään laivansa tanskalaiset matkustivat Venetsiaan, jossa he ostivat uusia laivoja vuonna 1192. Kun tanskalaiset lopulta pääsivät perille Jerusalemiin, kolmas ristiretki oli Rikhard Leijonamielen johdolla saatu jo päätökseen. Tanskalaiset eivät siis päässeet sotimaan muslimeja vastaan. He käyttivät kuitenkin Saladinin ja Rikhardin solmimaa rauhaa hyväkseen ja tekivät pyhiinvaellusmatkan Jerusalemiin. Akkossa tanskalaiset joutuivat melkein taistelemaan englantilaisia vastaan näiden luultua heitä kreikkalaisiksi. Tämä väärinkäsitys saatiin kuitenkin selvitettyä.


title: Tanskalaisten ristiretki Jerusalemiin

text: Tanskalaiset palasivat kotiin pyhältä maalta kahta eri reittiä. Osa heistä matkusti Rooman kautta ja toiset Konstantinopolin ja Unkarin kautta.


title: Veneveistämö

text: Veneveistämö on veneiden rakentamiseen tarkoitettu tila.


title: Veneveistämö

text: Veneveistämö oli alun perin venepuuseppien verstas, jossa veneenrakentajat käsityökaluin valmistivat puisia veneitä. Varhaisimmat veneet lienevät olleet haapioita tai honkioita. Varhaiset veneet tehtiin yhdestä järeästä puunrungosta, jota sisäpuolelta poltettiin ja veistettiin kirveillä ja talsoilla.


title: Veneveistämö

text: Nykyiset veneveistämöt tekevät veneitä myös muovista ja lasikuidusta. Veneen ja laivan ero on koossa, mutta niiden ero on kuin veteen piirretty viiva.


title: Veneveistämö

text: Suomalaisia veneveistämöjä ovat muun muassa Bella-Veneet Oy, Nautor Oy Ab, Baltic Yachts Oy, Nauticat Yachts Oy, Veneveistämö Syrjäsuo Oy, Veneveistämö Ensio Karonen, Sky Mirror Oy ja jo lopetettu Turun Veneveistämö.


title: Manipulointi

text: Manipulointi tai manipulaatio (< lat. "manus", 'käsi') voi tarkoittaa asiayhteydestä riippuen konkreettista käsittelyä tai esimerkiksi tarkoituksellista ohjailua ja harhaan johtamista.


title: Erlitoun kulttuuri

text:
Erlitoun kulttuuri 1850–1550 eaa. vallitsi varhaispronssikaudella Kiinassa Erlitou-nimisessä paikassa Keltaisenjoen lähistöillä. Erlitou oli kaupunki, josta on löydetty asuntalojan lisäksi mm palatseja, työpajoja ja riittipaikkoja. Paikan ala on 3 km². Erlitoussa asui enimmillään noin 24000 asukasta.
Kiinan historioitsijat ovat pitäneen sitä varhaisen, tarunomaisen, varmentamattoman Xia-dynastian keskuspaikkana, mutta läntiset tutkijat ovat olleet epäilevämpiä.
Kulttuurista on löydetty 200 km läpimittaiselta alalta 500 löytöpaikkaa.


title: Erlitoun kulttuuri

text: Kulttuuri vallitsi ensin Henanissa ja Shanxissa, myöhemmin Shaanxissa ja Hubeissa. Erlitoun asukasmäärä pieneni merkittävästi Shang-dynastian noustessa, mutta paikalla asuttiin vielä Shang-dynastian aikoihin.


title: Manipulaattori

text: Manipulaattori on käsittelylaite, joka on kauko-ohjattu tai yksinkertaisella ohjauksella varustettu automaattinen siirtolaite.


title: Frank Fenner

text: Frank John Fenner (21. joulukuuta 1914 – 22. marraskuuta 2010) oli australialainen tiedemies, joka tuli tunnetuksi varsinkin ansioistaan virologian alalla. Parhaiten hän on tunnettu työstään isorokon hävittämisen parissa.


title: Frank Fenner

text: Fenner syntyi Ballaratissa ja valmistui Adelaiden yliopistosta. Hän oli toisessa maailmansodassa lääkärinä Australiassa, Palestiinassa, Egyptissä, Uudessa-Guineassa sekä Borneossa, ja sai vuonna 1949 stipendin Rockefeller-yliopistoon New Yorkiin.


title: Frank Fenner

text: Australiaan palattuaan Fenner pääsi mikrobiologian professoriksi Australian kansallisen yliopiston John Curtin School of Medical Researchiin Canberraan. Hänet palkittiin Japani-palkinnolla (1988) työstään ennalta ehkäisevän lääketieteen alueella sekä Royal Societyn Copley-mitalilla vuonna 1995.


title: Frank Fenner

text: Fenner oli Yhdysvaltain kansallisen tiedeakatemian jäsenenä vuodesta 1977; hän oli lisäksi Royal Societyn ja vuodesta 1954 Australian tiedeakatemian jäsen.


title: Radio Ramona

text: Radio Ramona on Raumalla toimiva ja Rauman alueella kuuluva radiokanava. Ramonan musiikkilinja keskittyy kotimaiseen pop- ja rockmusiikkiin, höystettynä ulkomaalaisilla klassikoilla. Ramona kertoo paikallisuutisia ja selostaa suorina lähetyksinä kaikki Rauman Lukon pelit.


title: Radio Ramona

text: Radio Ramona aloitti toimintansa paikallisradiotoimilupien niin sanotussa toisessa aallossa 3. maaliskuuta 1988.


title: Radio Ramona

text: Ramona kuuluu Rauman, Eurajoen, Lapin, Laitilan, Euran, Luvian ja Pyhärannan alueella. Tällä alueella asuu noin 100 000 ihmistä. Kohderyhmäksi ilmoitetaan 30–54-vuotiaat.


title: Yangshaon kulttuuri

text: Yangshaon kulttuuri oli esihistoriallinen, kivikautinen maataviljelevien kylässä asuvien ihmisten muodostama kyläkulttuuri Kiinassa noin 5000–3000 eaa. Se sijaitsi Keltaisenjoen keskijuoksulla. Tunnetuin jäänne on Banpon kylä.


title: Yangshaon kulttuuri

text: Yangshaon varhainen kulttuuri kukoisti Keltaisenjoen keskijuoksulla, Keltaisenjoen, Weijoen ja Fenjoen yhtymäkohdassa. Alueella oli lehtimetsää ja lössiaroa. Yangshaon kulttuuriin liittyen on löytynyt hakkuja, lapioita ja kaivukepin painoja. Kotieläiminä pidettiin koiria, sikoja, nautoja, lampaita ja vuohia. Karjanhoito oli ehkä tullut lännestä. Hirssi käsitti jopa 90% ravinnosta. Jo tällöin oli onttokolmijalkaisia saviastioita, jotka olivat myöhemmälle ajalle tyypillisiä. Yangshaon keramiikka oli mello hyvin tehtyä. Saviastiat oli maalattu mustalla värillä punaiselle pohjalle, käsin tehtyä ja hitaalla savenvalajan pyörällä tournettella viimeisteltyä, dreijaa ei tunnettu.


title: Yangshaon kulttuuri

text: Yangshaon kulttuurin ajalta on löydetty kupariesineitä, luultavasti vain taottuja. Kaudella kasvatettiin luultavasti jo silkkitoukkia.


title: Yangshaon kulttuuri

text: Jo aiemmin alkanut hirssin viljely yleistyi huomattavasti Yangshaon kauden edetessä. Riisin viljely oli kadonnut kauden alussa Keltaisen joen keskijuoksulta, mutta palasi keksisellä Yangshaon kaudella takaisin..219 km2 tutkitulla alueella yliluon laaksossa Henanissa Yangshaon alkuvaiheessa 5 kylää yhteensä 2,3 ha alueella, mutta 46 ha 10 asutuskeskuksessa keksi-Yangshaossa, ja 76 ha 30 asutuskeskuksessa Yangshaon loppuvaiheessa.


title: Yangshaon kulttuuri

text: Yangshaon jälkeen oli myöhäisvaihe, jolta ajalta on löydetty ensimmäiset lössirakenteet, ns. rammed earth keksi-Henanin Xishanista. Yangshaon jälkeen tuli lännessä Majiayaon kulttuuri, keksualueelle levisi Longshanin kulttuuri noin 3000 eaa.


title: Mahalia Jackson

text: Mahalia Jackson [məˈheɪljə] (26. lokakuuta 1911 – 27. tammikuuta 1972) oli yhdysvaltalainen gospel-laulaja.


title: Mahalia Jackson

text: Jackson syntyi New Orleansissa ja menetti äitinsä ollessaan kuusivuotias. Hän joutui tätinsä huostaan, ja lapsuusvuodet täytti ankara työnteko. Hän aloitti laulu-uransa jo ennen muuttoaan Chicagoon 1927. Hän liittyi Johnson Brothers -kokoonpanoon, jonka hajottua hän aloitti soolouransa vuonna 1937.


title: Mahalia Jackson

text: Jackson oli suosionsa huipulla 1940-luvun lopulla, 1950-luvulla ja 1960-luvun alussa. Hän aloitti oman radio-ohjelmansa CBS:llä ja sai vuonna 1954 kiinnityksen Columbia Recordsille. Hän esiintyi vuonna 1961 presidentti John F. Kennedyn virkaanastujaisissa.


title: Mahalia Jackson

text: Jacksonin viimeiseksi konsertiksi jäi esiintyminen Saksassa vuonna 1971. Hän esiintyi vielä sen jälkeen "The Flip Wilson Show'ssa" kotimaassaan. Häntä vaivasivat diabetes ja sydänvika, jotka johtivat hänen kuolemaansa 60 vuoden iässä. Hän sai kuolinvuonnaan Grammyn "Lifetime Achievement Awardin". Hänet otettiin Gospel Music Hall of Fameen postuumisti vuonna 1978; hän kuuluu lisäksi Hollywood Walk of Fameen ja vuodesta 1997 Rock and Roll Hall of Fameen.


title: Suomen rautateiden sähköistysjärjestelmä

text: Suomessa Liikenneviraston hallitsemalla sähköradalla on käytössä kaksi sähköistysjärjestelmää, 25 kV tai 2x25 kV.


text:
Sähköratarakenne koostuu syöttö- ja välikytkinasemista, ratajohdon johtimista ja niiden kannatusrakenteista (pylväät/portaalit ;kääntöorret), imumuuntajista (25 kV sähköistysjärjestelmässä), säästömuuntajista (2x25 kV sähköistysjärjestelmässä), erottimista ja eristimistä.
Myös sähköistetyn radan kiskotus kuuluu sähköratarakenteeseen, samoin syöttöasemien kaukokäyttökeskukset, jotka ovat Suomessa Kouvolassa, Helsingissä, Tampereella ja Oulussa.


text: Syöttöasemiin sähköenergia tulee yleensä 110 kV kanta- tai lähialueverkosta, ja syöttömuuntajan ensiökäämitys on kytketty kahden vaiheen välille (110 kV ensiöjännite).


text:
Sähkövirta kulkee 25 kV järjestelmässä 110 kV/25 kV syöttömuuntajan toisiokäämityksestä muuntajan suojauksen ja erottimien kautta ajojohtimeen, siitä sähköä käyttävän junan tai muun radalla ajojohtosyöttöisen liikkuvan kaluston virroittimeen, ja siitä kaluston omiin virtapiireihin. Sähkövirta palaa liikkuvan kaluston pyöristä ratakiskoa pitkin imumuuntajalle, joka pakottaa paluuvirran menemään paluujohtimeen, ja sieltä paluujohdinta pitkin takaisin syöttömuuntajan toisiokäämitykseen.
Imumuuntajaa ja paluujohdinta käytetään siksi, että ratakiskoon ei muodostuisi häiriöitä ja henkilöturvallisuutta vaarantavia potentiaalieroja, sekä paluuvirran kulkutien varmistukseen. Imumuuntajaväli on normaalitilanteissa noin 2,5 km. Tämän lisäksi on olemassa ajojohtimeen kytkettäviä vaihteenlämmitysmuuntajia sekä mittamuuntajia jotka mittaavat esimerkiksi ajojohtimen jännitettä. Sähköjunat eivät saa pysähtyä imumuuntajan kohdalle, koska virroitin oikosulkee muuntajan ensiöpiirin hetkellisesti ohi mennessään.


text: Paluujohdin muodostetaan normaalisti kahdesta osajohtimesta. Osajohtimet sijoitetaan keskimäärin vähintään 80 cm etäisyydelle toisistaan. Paluujohdin pyritään sijoittamaan vastaavan ajojohtimen lähelle, mutta ylemmäksi kuin vastaava ajojohdin. Avoradalla paluujohdin sijoitetaan pylvään takareunaan tai tarvittaessa vaakapalkille pylvään huippuun. Laitureilla ja ratapihoilla voidaan paluujohdin sijoittaa konsolille tai portaaliorrelle. Paluujohdin kytketään imumuuntajan toisiopuolen kanssa sarjaan ja liitetään paluukiskoon imumuuntajavälin keskivaiheilla, enintään 1,3 km:n etäisyydelle imumuuntajasta.


text: Joillakin rataosilla voidaan sähköistys toteuttaa ilman imumuuntaja/paluujohdinta tai säästömuuntaja/vastajohdinjärjestelmää. Tällöin ratajohto on varustettava ns. reduktiojohtimella, joksi riittää normaalin paluujohtimen toinen osajohdin. Reduktiojohdin on yhdistettävä paluukiskoon 300...500 m välein, jos raidevirtapiirit sallivat sen.


text:
M-Johdinta käytetään sähköistysjärjestelmästä riippumatta, pylvään maadoitukseen turvallisuussyistä, sekä siksi että jos ajojohdin koskettaa jostain syystä pylvääseen, syötön automaattinen poiskytkentä toimii mahdollisimman nopeasti eikä aiheuta vaaraa.
Raidevirtapiirien puuttuessa tai yksikiskoisesti eristetyn raidevirtapiirin alueella M-johdin yhdistetään paluukiskoon noin 200 metrin välein.


text: Kiskonvarmistusjohdinta (K-johdin) käytetään alueilla, joissa on vain yksi paluukisko ja M-johdin puuttuu, esimerkiksi imumuuntajilla varustettavan yksiraiteisen radan yksikiskoisesti eristetyt raideosuudet kuten pääopastimen ja tulovaihteen väli sekä turvalaitteilla varustetun tasoristeyksen lähiympäristö. Kiskonvarmistusjohdin on normaalisti sijoitettava paluujohtimen alapuolelle kuten M-johdin ja liitettävä paluukiskoon.


text: 2x25 kV järjestelmän tarkoitus on mahdollistaa sähkötehon siirto 50 kV jännitteellä ja samanaikaisesti tarjota junille 25 kV jännite. Suuremman siirtojännitteen ansiosta järjestelmän tehonsiirtokyky on huomattavasti suurempi ja siirtohäviöt pienemmät. Tämä mahdollistaa merkittävästi pidemmät syöttöasemien välimatkat ja sitä kautta pienemmät investointikustannukset.


text: Tällainen järjestelmä rakennetaan siten, että ajojohtimeen syöttää virtaa 50 kV syöttömuuntaja, jonka käämin keskipiste yhdistetään paluukiskoon. Tällöin jännite paluukiskon ja ajojohtimen välillä on 50/2 kV eli 25 kV, kuten pitääkin. Käämin toinen pää kytketään erilliseen vastajohtimeen. Sen jännite paluukiskoa vastaan on samoin 25 kV, mutta vaihtojännite on vastakkaisessa vaiheessa verrattuna ajojohtimeen. Tällöin ajojohtimen ja vastajohtimen välinen jännite on 50 kV. Tässä järjestelmässä käytetään imumuuntajien asemesta säästömuuntajia, ja erillistä paluujohdinta ei ole, koska paluuvirta kulkee ratakiskossa ainoastaan kahden säästömuuntajan välillä. Vastajohdin kytkeytyy sähkönsyöttöjärjestelmään säästömuuntajien kautta. Säästömuuntajassa on ainoastaan yksi käämi, joka on keskipisteestään paluukiskoon kytketty vastaavalla tavalla kuin syöttömuuntajankin toisiokäämi. Säästömuuntajan käämin toinen puolikäämi muuntaa paluukiskossa olevan jännitteen ylöspäin vastajännitejohtimen jännitetasolle, jolloin se voidaan syöttää vastajohtimeen. Täten veturin ottama sähköteho tulee siirretyksi 50 kV jännitteellä, vaikka veturi itse käyttää 25 kV jännitettä. Lisäksi säästömuuntajaa käytetään, kuten imumuuntajaakin, kiskon potentiaalierojen tasaukseen turvallisuussyistä sekä häiriöiden estämiseen. Sähköjunat eivät saa pysähtyä säästömuuntajan kohdalle, koska virroitin oikosulkee muuntajan hetkellisesti ohi mennessään.


text: Siirryttäessä syöttöaseman syöttöpiiristä toiseen, käytetään sähköradan rakenteissa erotusjaksoa. Siinä on noin metrin pituinen maadoitettu ja ajojohtimesta eristetty osuus. Samoin ajojohtimen kiristyskentästä toiseen siirryttäessä käytetään erotuskenttää.


text: Ryhmityseristintä käytetään yhdessä pitkittäis-, poikittais-, ja ryhmäerottimen kanssa erottamaan tiettyjä ajojohdinosioita tai ryhmiä jännitteestä esimerkiksi korjauksen, vaunuun kuormauksen tai huoltotöiden ajaksi. Tällöin ajojohdin on työmaadoitettava voimassa olevien määräysten mukaisesti.


text: Ensimmäisenä sähköistettiin Helsingin ja Kirkkonummen välinen rataosuus. Säännöllinen sähköjunaliikenne tällä osuudella alkoi 26.1.1969.


text: Vuosikymmenten aikana sähköistys on laajentunut eri puolille rataverkkoa. Viimeisimmissä sähköistyksissä, mm. rataosilla Oulu–Kemijärvi, Iisalmi–Kontiomäki, Oulu–Kontiomäki, Kontiomäki–Vartius, Tuomioja–Raahe sekä Kytömaa–Hakosilta on käytetty uudentyyppistä, 2x25 kV sähkönsyöttöjärjestelmää. Lisäksi Tuomioja–Hirvineva-välillä on uusittu sähköistys 2x25 kV:n sähkönsyöttöjärjestelmään Raahen radan sähköistyksen yhteensopivuuden takia.


text: Sähköistetyt radat ovat Suomen rataverkolla Helsinki–Oulu, Kytömaa–Hakosilta, Riihimäki–Kouvola, Kouvola–Joensuu, Kouvola–Iisalmi, Iisalmi–Kontiomäki, Oulu–Kontiomäki, Kontiomäki–Vartius, Oulu–Laurila, Laurila–Kemijärvi, Helsinki–Turku, Turku–Toijala, Tampere–Pori, Kokemäki–Rauma, Tampere–Orivesi, Orivesi–Jyväskylä, Jyväskylä–Pieksämäki sekä Tuomioja–Raahe.


title: Parhaat – 20 suosikkisävelmää (Sauli Lehtonen)

text: Parhaat – 20 suosikkisävelmää on vuoden 1994 tangokuninkaan Sauli Lehtosen kokoelma-albumi, joka julkaistiin vuonna 1998. Albumi sisältää Lehtosen 20 tunnetuinta kappaletta, kuten ”Tango Desiree” ja ”Mun aika mennä on”.


title: Kamila Skolimowska

text: Kamila Skolimowska (4. marraskuuta 1982 Varsova – 18. helmikuuta 2009 Lissabon, Portugali) oli puolalainen moukarinheiton olympiavoittaja.


title: Kamila Skolimowska

text: Ensimmäisissä aikuisten arvokisoissaan Skolimowska kilpaili 15-vuotiaana Budapestin EM-kilpailuissa 1998 sijoittuen seitsemänneksi. Sydneyn 2000 olympialaisissa hän voitti 17-vuotiaana kultaa tuloksella 71,16. Hänestä tuli samalla kaikkien aikojen nuorin moukarinheiton olympiavoittaja, miehet mukaan lukien. Hän voitti EM-hopeaa 2002 ja EM-pronssia 2006. Edmontonin ja Osakan MM-kisoissa Skolimowska sijoittui neljänneksi.


title: Kamila Skolimowska

text: Skolimowska voitti moukarinheiton Puolan-mestaruuden vuosina 1996–1997 ja 1999–2008. Hän heitti 17 aikuisten Puolan ennätystä; ensimmäisen 13-vuotiaana kesäkuussa 1996 (tulos 47,66 m) ja viimeisen toukokuussa 2007 Dohassa (76,83 m). Viimeisimmän ennätyksen rikkoi elokuussa 2009 Anita Wlodarczyk (77,20 m). Nuorten maailmanennätystä hän paransi viidesti.


title: Kamila Skolimowska

text: Skolimowskan isä on painonnoston nuorten maailmanmestari ja olympiaedustaja Robert Skolimowski.


title: Kamila Skolimowska

text: Skolimowska menehtyi 26-vuotiaana maajoukkueensa harjoitusleirillä Vila Real de Santo Antóniossa, Portugalissa keskeytettyään kuntosaliharjoitteen. Aluksi epäiltiin hänen saaneen sydänkohtauksen, mutta ruumiinavaus osoitti kuolinsyyksi keuhkoveritulpan.


title: Ilkka Vuori (koripalloilija)

text: Ilkka Johannes Vuori (s. 28. tammikuuta 1986 Järvenpää) on suomalainen koripalloilija. 181-senttinen Vuori pelaa pääasiassa pelintekijänä. Riihimäkeläisen Kolmoskorin kasvatti pelasi 55 nuorten maaottelua, joissa pisteitä kertyi 399, ja lisäksi kuusi ottelua haastajamaajoukkueessa. Vuori valittiin Korisliigan vuoden puolustuspelaajaksi kaudella 2006–2007.


title: Ilkka Vuori (koripalloilija)

text: Vuori ilmoitti lopettavansa koripalloilijanuransa elokuussa 2015 loukkaantumisten vuoksi. Hän valmistui kauppatieteiden maisteriksi ja polvivammasta toivuttuaan palasi pelikentille tehtyään heinäkuussa 2018 sopimuksen M1DA:ssa pelanneen Lahti Basketballin kanssa.


title: Jonathan Larson

text: Jonathan Larson (4. helmikuuta 1960 – 25. tammikuuta 1996) oli yhdysvaltalainen musikaalien tekijä. Hänen tunnetuimpiin töihinsä kuuluu "Rent" (1996), johon hän teki sekä käsikirjoituksen että musiikin.


title: Jonathan Larson

text: Larson oli juutalainen ja opiskeli Adelphi Universityssä. Hän voitti uransa aikana Pulitzer-palkinnon ja useamman Tony-palkinnon. Hän sai vaikutteita Elton Johnin, The Whon ja Billy Joelin kaltaisilta rockmuusikoilta, mutta myös musikaalisäveltäjä Stephen Sondheimilta.


title: Jonathan Larson

text: Myös elokuvaksi tehdyn "Rentin" ohella Larsonin tuotantoon kuuluu mm. "tick, tick... BOOM!"


title: Jonathan Larson

text: Larson kärsi elämänsä loppuvaiheissa rintakivuista ja pahoinvoinnista. Koska merkkejä mahdollisesta sydäninfarktista ei löytynyt, oireet tulkittiin vain influenssan tai stressin aiheuttamiksi. Varhain aamulla 25. tammikuuta 1996 hän kuitenkin kuoli aorttansa repeydyttyä; hän oli potenut Marfanin oireyhtymää. "Rent" sai kantaesityksensä tekijänsä ennenaikaista kuolemaa seuranneena yönä.


title: Tai-Pan

text: Tai-Pan on vuonna 1986 ensi-iltansa saanut yhdysvaltalainen draamaelokuva. Se perustuu James Clavellin samannimiseen romaaniin.


title: Tai-Pan

text: "Tai-Pan" oli ensimmäinen kokonaan Kiinassa kuvattu Hollywood-elokuva.


title: Tai-Pan

text: Kaksi englantilaista liikemiestä Dirk Struan ja Taylor Brock kilpailevat Hongkongin liikemaailman herruudesta. Palkintona on oopiumia, kaunis nainen ja paljon rikkauksia. Kumpi miehistä voittaa, kenestä tulee Aasian mahtavin mies, Tai-Pan kaiken hallitsija?"Video-oppaassa" vuodelta 1994 Kari Salminen sanoo "Tai-Panin" juonta saippuoiduksi ja melodramaattiseksi ja koristeellisten yksityiskohtien runsautta lähes mauttomaksi. Hän antaa elokuvalle yhden tähden viidestä, mikä vastaa sanallista arviota ”huono”. "VideoHound's Golden Movie Retriever" sanoo elokuvan esittelevän liian monia sivujuonia liian lyhyessä ajassa ja antaa sille puolitoista tähteä neljästä.


title: Tracks

text: Tracks on yhdysvaltalaisen laulaja-lauluntekijä Bruce Springsteenin 4 CD:n kokoelma-boxi. Se julkaistiin 10. marraskuuta 1998, ja on Springsteenin järjestyksessään toinen "virallinen" kokoelma-albumi. Kokoelmalla on monia aiemmin julkaisemattomia kappaleita ja muita harvinaisuuksia.


title: Li Ka-shing

text: Li Ka-shing (s. 13. kesäkuuta 1928) on hongkongilainen liikemies. Hän on talouslehti "Forbesin" mukaan Aasian rikkain ja maailman kahdeksanneksi rikkain ihminen. Hänen varallisuutensa arvo on noin 21,3 miljardia dollaria.


title: Li Ka-shing

text: Ka-shing toimii tällä hetkellä Hutchison Whampoan ja Cheung Kong Holdingsin johtajana. Shantoun yliopisto perustettiin hänen rahoittamanaan vuonna 1981.


title: Li Ka-shing

text: Ka-singh syntyi Chaozhoussa. "Asiaweek" nimitti hänet vuonna 2001 "Aasian vaikutusvaltaisimmaksi mieheksi". Hänelle on myönnetty Grand Bauhinia Medal; hän on lisäksi Brittiläisen imperiumin ritarikunnan ritari ja Kunnialegioonan komentaja.


title: Jane Kaczmarek

text: Jane Kaczmarek (s. 21. joulukuuta 1955) on yhdysvaltalainen näyttelijä. Hän esitti Loisin osan kansainvälisessä menestyssarjassa "Veljemme on nero" (2000–2006).


title: Jane Kaczmarek

text: Wisconsinissa syntyneellä Kaczmarekilla on puolalaiset juuret. Hän opiskeli Wisconsin–Madisonin yliopistolla ja Yalen yliopistolla. Hänellä on ollut rooleja myös teatterissa ja useissa elokuvissa, joista yksi on "Pleasantville – Onnellisten kaupunki" (1998). Hän on jatkanut uraansa televisiossa vaikka "Veljemme on nero" päättyi toukokuussa 2006. Kaczmarek on ääninäytellyt "Simpsoneissa" vierailevana äänenä tuomari Constance Harmia useassa jaksossa.


title: Jane Kaczmarek

text: Kaczmarek meni 15. elokuuta 1992 naimisiin näyttelijä Bradley Whitfordin kanssa. Pari asuu Kaliforniassa vuosina 1997–2002 syntyneiden kolmen lapsensa kanssa. Kaczmarekille annettiin huhtikuussa 2004 lonkkaproteesi kroonisen artriitin johdosta.


title: Jane Kaczmarek

text: Kaczmarek on moninkertainen Emmy- ja Golden Globe -ehdokas. Hän voitti Satellite-palkinnon vuonna 2004.


title: NukeZone

text: NukeZone on selaimella pelattava reaaliaikainen strategiapeli. Peli aloitti toimintansa vuonna 2001. Peliin on rekisteröitynyt 35 000 pelaajaa. Yhtäjaksoisesti selaimella pelaa keskimäärin noin 800 henkilöä.


title: NukeZone

text: Jotta pääsee pelaamaan NukeZonea, täytyy ensiksi rekisteröityä, eli luoda käyttäjätunnus peliin. Rekisteröityminen on ilmaista. Tunnuksen luotuaan voit kirjautua itse peliin. Kun kirjautuu sisään, saa valita (joko ensimmäisellä tai toisella kirjautumiskerralla) ”pelibonuksen” josta on paljon hyötyä etenkin pelin alussa. Bonuksia on useita, mutta yksi suosituimmista on rahabonus, jonka avulla saa pelin alussa reilusti enemmän rahaa käyttöön, kuin normaalisti. Bonuksen valittuaan voi alkaa rakentaa armeijaa sekä kasvattamaan maanperää rakentamalla erilaisia rakennuksia ym.


title: NukeZone

text: Jotta pystyy rakentamaan esimerkiksi panssarivaunuja, kouluttamaan sotilaita tai hankkimaan ilma-aluksia, tulee rakentaa erilaisia rakennuksia. Aina kun rakentaa, ”networth ” kasvaa. Ylivoimaisesti hyödyllisin ja suosituin ase on ydinpommi, joka aiheuttaa osuessaan suurta tuhoa hyökkäyksen kohteelle.


title: NukeZone

text: Pelin päätarkoitus on hankkia erilaisia mitaleita. Networth ei oikeastaan liity peliin muuten kuin sillä tavalla, että siitäkin on mahdollisuus saada mitali, yksin tai klaanin kanssa. Aina kun rakentaa uusia rakennuksia, kouluttaa yksiköitä ynnä muuta, networth kasvaa. Networth kertoo siis, miten suuri esimerkiksi armeija on.


title: NukeZone

text: Klaani on myös erittäin tärkeässä roolissa pelissä. Jokainen pelaaja voi itse tehdä oman klaaninsa, ja esimerkiksi pyytää siihen ystäviään. Samassa klaanissa olevat pelaajat eivät voi hyökätä toistensa kimppuun. Jokaisella klaanilla on johtaja jolla on merkittävästi enemmän määräysvaltaa kuin normaaleilla jäsenillä. Klaaneilla on myös pisteet, joita saa ”sotimalla” toisia klaaneja vastaan. Pisteitä saa vain, jos jompikumpi klaaneista on kirjaimellisesti julistanut sodan. Klaani on yleensä myös merkittävässä roolissa mitaleita hankkiessa.


title: NukeZone

text: NukeZonessa vaihtuu yksijaksoisesti myös Round, eli puhekielellä ”kierros”. Kierros tarkoittaa pelijaksoa, joka kestää muutaman kuukauden ennen kuin se vaihtuu. Kun uusi kierros vaihtuu, alkaa peli ikään kuin alusta; pelaajien networth tippuu nollaan. Muuttumattomia tekijöitä on klaani, historia sekä kunniamitalit ym.


title: Minbei

text: Minbei (yksinkertaistetut merkit: 闽北语, perinteiset merkit: 閩北, pinyin: Mǐnběi) on sinotiibetiläisiin kieliin kuuluva kieli, jota puhutaan pääasiassa Kiinassa, mutta myös Yhdysvalloissa (lähinnä Kaliforniassa) on kielen puhujia.


title: Keski-Egypti

text: Keski-Egypti on Egyptissä Niilin jokilaaksossa oleva alue, joka ulottuu pohjoisesta El-Aiyatin ja Zawet Dahshurin väliltä eteläiseen Asyutiin. Perinteisen Ylä-Ala-Egypti-jaon mukaan se on Ylä-Egyptin pohjoisosa. Yhden määritelmän mukaan sen eteläraja olisi jo El Minyan, muinaisen Hermopolisin kaupungin tienoilla.. Toisen määritelmän mukaan Keski-Egypti ulottuu etelämmäs Asyutin ja Sohagin välimaastoon, josta alkaa Ylä-Egypti, ja kolmannen määritelmän mukaan Assuanin padon kohdalle asti.


title: Milou

text: Milou on sarjakuvahahmo Tintin koira "Tintin seikkailut" -sarjakuvissa. Milou on uskollinen, sankarillinen ja neuvokas valkoinen terrieri, joka pelastaa Tintin hengen useita kertoja.


title: Milou

text: Sarjakuvapiirtäjä Hergé loi Miloun jo Tintin ensimmäiseen seikkailuun "Tintti Neuvostojen maassa" (1929), ja se oli Tintin rinnalla sarjan loppuun asti. Milou on rodultaan kettuterrieri. Rotu oli vuoden 1929 tienoilla suosittu rohkeutensa, luonteensa ja älykkyytensä johdosta, joskin valkoinen oli sille epätavallinen väri. Myös Hergén suosiman lounasravintolan omistajalla oli kettuterrieri. Milou sai nimensä Hergén teini-iän ihastuksen Marie-Louise Van Cutsemin lempinimestä, joka oli myös Milou. Sarjakuvan Milou on kuitenkin uroskoira, minkä näkee siitä, että se nostaa takajalkaa, rehentelee sekä vikittelee tyttökoiria.


title: Milou

text: Milou on perso ruoalle, juomalle ja nukkumiselle. Sen suosikkiruokaa on kana, jota sen nähdään ahmivan useissakin albumeissa. Myös luut ovat Miloun herkkua, ja se pitää myös viskistä, minkä seurauksena se toikkaroikin usein humalassa. Vaikka Milou onkin terrierille tyypillisesti rohkea koira, sillä on araknofobia eli se pelkää hämähäkkejä.


title: Milou

text: Miloulla on tarkka vaisto, sillä se tunnistaa epäilyttävät tyypit ennen isäntäänsä. Milou kommentoi Tintin edesottamuksia ironisesti ja varoitellen etenkin sarjan avausalbumeissa, kunnes kapteeni Haddock omaksuu kommentoijan roolin ja siirtää Miloun hiukan taka-alalle. Inhimillisistä piirteistään huolimatta Milou käyttäytyy usein myös kuin tavallinen koira: se nuuhkii, jäljittää, puree ja haukkuu.


title: Etheridge Knight

text: Etheridge Knight (19. huhtikuuta 1931 – 10. maaliskuuta 1991) oli afroamerikkalainen runoilija.


title: Etheridge Knight

text: Knight syntyi köyhään perheeseen Mississippissä. Hän jätti koulun kesken vain 14-vuotiaana eikä siten löytänyt itselleen pysyvää työpaikkaa. Huumausaineriippuvaisena ja elämän murjomana hän päätti lähteä palvelemaan Korean sotaan. Hän haavoittui ja asettui kotimaahansa palattuaan Indianapolisiin, Indianaan.


title: Etheridge Knight

text: Knight ei kuitenkaan toipunut riippuvuudestaan. Se paheni niin, että mies syyllistyi vuonna 1960 ryöstöön ja sai vankeustuomion kymmenestä 25 vuoteen. Vankeusaikanaan hän havaitsi olevansa lahjakas kirjoittaja; ensimmäinen kokoelma "Poems from Prison" ilmestyi 1968, samana vuonna, kun Knight sai armahduksen.


title: Etheridge Knight

text: Knightille myönnettiin Guggenheim-stipendi vuonna 1974, ja hän työskenteli mm. Pittsburghin yliopistossa ja Wesleyan Universityssä. Hän oli naimisissa runoilija Sonia Sanchezin ja sitten Mary McAnallyn kanssa, mutta molemmat avioliitot päättyivät eroon. Runoilija menehtyi keuhkosyöpään Indianapolisissa 59-vuotiaana.


title: Alexander Polinsky

text: Alexander Niver Polinsky (s. 7. lokakuuta 1974 San Francisco, Kalifornia) on yhdysvaltalainen näyttelijä, joka tunnetaan parhaiten tv-sarjasta Charles in Charge. Sarjan aikana hän pääsi kolme kertaa Young Artist palkinnon voittaja ehdokkaaksi.


title: Alexander Polinsky

text: Charles in Charge sarjan päätyttyä vuonna 1990, Polinsky on tehnyt enimmäkseen äänirooleja ja pieniä rooleja elokuvissa, kuten ja Saints and soldiers – pyhimyksiä ja sotilaita. Samalla hän työskentelee myös muotoilijana studiossa, joka tekee elokuvien lavasteita.


title: Romanian vaakuna

text: Romanian vaakuna on Romanian kansallistunnus lipun ja kansallislaulun ohella. Se hyväksyttiin käyttöön 10. syyskuuta 1992. Vaakuna koostuu kultaisesta kotkasta ja kilvestä. Vaakunan tausta on sininen ja keskellä olevan kilven viisi kenttää kuvaavat seuraavia asioita:Kotka pitelee suussaan ortodoksista ristiä ja kynsissään miekkaa ja valtikkaa. Miekka viittaa Moldavian ruhtinaaseen Tapani III Suureen ja valtikka romanialaisten ruhtinaskuntien ensimmäiseen yhdistäjään Mikael Rohkeaan.


title: Tereus

text: Tereus () oli kreikkalaisessa mytologiassa Traakian kuningas ja Areen poika. Hänen puolisonsa oli Prokne, Pandion I:n tytär, jonka tämä oli antanut Tereukselle vaimoksi kiitokseksi hänen avustaan sodassa Thebaa vastaan. Heillä oli poika, Itys.


title: Tereus

text: Tereus kuitenkin himoitsi vaimonsa sisarta, Filomelaa, jonka hän pahoinpiteli ja raiskasi. Estääkseen tätä kertomasta tapahtuneesta kenellekään Tereus leikkasi Filomelan kielen poikki ja piti tätä vankinaan. Proknelle hän kertoi Filomelan kuolleen. Vuoden kuluttua Filomela sai kuitenkin ajatuksen ja kutoi kankaan, jossa hän kertoi tapahtuneen ja sai sen toimitettua sisarelleen. Kostoksi sisarensa kohtelusta Prokne tappoi poikansa Ityksen ja syötti tämän ruumiin miehelleen. Kun Tereus sai tietää, mitä oli tapahtunut, hän alkoi jahdata sisaruksia kirves aseenaan, mutta tällöin jumalat muuttivat kaikki kolme linnuiksi: Tereuksesta tuli harjalintu, Proknesta satakieli, joka laulaa suruisasti poikansa kuolemaa, ja Filomelasta pääskynen, joka kielensä menettäneenä ei pysty laulamaan vaan ainoastaan sirkuttamaan. Roomalaisten runoilijoiden aikana sisarusten lajit vaihtuivat, ja Proknen kerrottiin muuttuneen pääskyseksi ja Filomelan satakieleksi. Samoin Tereuksen ase muuttui miekaksi, jota verrattiin satakielen nokkaan.


title: Asema 49

text: Asema 49 ("Ladder 49") on vuonna 2004 valmistunut palomiehistä kertova toiminnallinen draamaelokuva, jonka on ohjannut Jay Russell. Sen pääosissa ovat Joaquin Phoenix ja John Travolta.


title: Asema 49

text: Palomies Jack Morrison pelastaa miehen korkeasta, palavasta varastorakennuksesta. Pian tämän jälkeen lattia Jackin alla pettää, ja hän putoaa alas useita kerroksia loukaten jalkansa. Elokuva seuraa palomiesten yrityksiä pelastaa Jack sillä aikaa kun tämä yrittää päästä turvalliseen paikkaan rakennuksessa. Samalla Jack muistelee aikoja, jolloin hän ryhtyi palomieheksi, tapasi vaimonsa, vietti aikaa lastensa kanssa ja ystävystyi muiden palomiesten kanssa.


title: St. Marienkirche

text: St. Marienkirche on evankelinen kirkko Saksan pääkaupungissa Berliinissä. Se sijaitsee Karl-Liebknecht-Straßella Berliinin historiallisessa keskustassa, lähellä Alexanderplatzia.


title: St. Marienkirche

text: Marienkirche on Berliinin vanhin yhä uskonnollisessa käytössä oleva kirkkorakennus, ja kaikista kirkkorakennuksista toiseksi vanhin (vanhin on nykyisin museona toimiva Nikolaikirche). Kirkon vanhin osa on yksilaivainen goottilaistyylinen kuori, joka on rakennettu nykytiedon mukaan 1270-luvulla. Kirkko rakennettiin torikortteliin, joka oli 1200-luvulla nuoren Berliinin kaupungin ensimmäinen aluelaajennus. Varhaisin kirjallinen maininta kirkosta on peräisin vuodelta 1292. Alun perin roomalais-katolisena kirkkona toimineen St. Marienkirchen vanhimmat osat on tehty graniitista. Suurin osa kirkosta on kuitenkin rakennettu tiilistä.


title: St. Marienkirche

text: Kirkko paloi ensimmäisen kerran jo 1300-luvulla, mutta rakennettiin uudelleen alkuperäiseen asuunsa. Torni rakennettiin 1400-luvulla, joskin sen ylin osa on arkkitehti Carl Gotthard Langhansin lisäys vuosilta 1789–1790. Toisessa maailmansodassa Berliinin pommituksissa kirkko tuhoutui pahasti. Sodan jälkeen kirkko jäi Itä-Berliinin puolelle ja sitä ympäröineet korttelit hävitettiin kokonaan. Kirkko jälleenrakennettiin vuosina 1945–1950 ja maalattiin valkoiseksi alkuperäisen ulkonäkönsä mukaisesti. Ympäröivä aukio järjesteltiin 1960-luvulla, ja Marienkirche jäi seisomaan yksinään valtavan Fernsehturm-televisiotornin juurelle. Kirkkoa restauroitiin uudestaan vuosina 1969–1970.


title: St. Marienkirche

text: Marienkirchen koristeellinen, alabasterista tehty saarnatuoli on Andreas Schlüterin veistämä vuodelta 1702. Kirkossa on Saksan vanhin Kuolemantanssi-aiheinen fresko, joka lienee maalattu vuonna 1485, vuosi suuren ruttoepidemian jälkeen. Arkkitehti Friedrich August Stüler löysi sen tornihallista vuonna 1860. Seinämaalaus on kaksi metriä korkea ja 22 metriä pitkä, ja siihen on kuvattu yhteensä 28 kohtausta.


title: St. Marienkirche

text: St. Marienkirche on nykyisin Berlin-Brandenburgin evankelisen hiippakunnan piispankirkko. Kirkon edustalle on sijoitettu Martti Lutherin patsas.


title: Filomela

text: Filomela () oli kreikkalaisessa mytologiassa Ateenan kuninkaan Pandion I:n ja Zeuksippen tytär sekä Proknen sisar.


title: Filomela

text: Tereus, Traakian kuningas ja Proknen puoliso, oli lupautunut matkustamaan Ateenaan ja ottamaan mukaansa Filomelan vierailemaan Traakiassa. Hän kuitenkin alkoi himoita vaimonsa sisarta, mutta tämä ei suostunut hänen ehdotuksiinsa lahjoista ja huomionosoituksista huolimatta. Viimein he nostivat purjeet ja palasivat takaisin Traakiaan, mutta alusten rantauduttua Tereus veikin Filomelan metsässä olleeseen mökkiin ja pahoinpiteli ja makasi tämän väkisin. Pelätessään Filomelan kertovan tapahtuneesta hän vielä leikkasi Filomelan kielen poikki ja piti tätä vankinaan. Vaimolleen hän kertoi Filomelan kuolleen. Vuoden kuluttua Filomela kuitenkin kutoi kankaan, jossa hän kertoi tapahtuneen ja sai sen toimitettua sisarelleen. Kostoksi sisarensa kohtelusta Prokne tappoi oman ja Tereuksen pojan Ityksen ja syötti tämän ruumiin miehelleen. Kun Tereus sai tietää, mitä oli tapahtunut, hän alkoi jahdata sisaruksia kirves aseenaan, mutta tällöin jumalat muuttivat kaikki kolme linnuiksi: Tereuksesta tuli harjalintu, Proknesta satakieli, joka laulaa suruisasti poikansa kuolemaa, ja Filomelasta pääskynen, joka kielensä menettäneenä ei pysty laulamaan vaan ainoastaan sirkuttamaan. Roomalaisten runoilijoiden aikana sisarusten lajit vaihtuivat, ja Proknen kerrottiin muuttuneen pääskyseksi ja Filomelan satakieleksi. Samoin Tereuksen ase muuttui miekaksi, jota verrattiin satakielen nokkaan.


title: Ottawa Senators (alkuperäinen)

text: Ottawa Senators (tunnettiin myös nimillä "Ottawa Hockey Club", "Ottawa Generals" ja "Ottawa Silver Seven") oli kanadalainen, ensin amatööri- ja myöhemmin ammattilaisjääkiekkojoukkue. Se perustettiin Ottawassa vuonna 1886, ja sen toiminta loppui vuonna 1934.


title: Ottawa Senators (alkuperäinen)

text: Joukkue oli perustamassa lukuisia sarjoja, kuten AHAC:n vuonna 1886, CAHL:n vuonna 1899 ja OHA:n vuonna 1890. Lisäksi joukkue pelasi FAHL:ssa, ECAHA:ssa ja NHA:ssa. NHA:n hajottua Senatorsista tuli yksi neljästä ensimmäisestä uuden NHL-sarjan joukkueesta. Senators otteli NHL:ssä kauteen 1933–1934 asti, jolloin se myytiin St. Louisiin, ja siitä tuli St. Louis Eagles.


title: Ottawa Senators (alkuperäinen)

text: Ottawa Senators voitti Hockey Hall of Famen mukaan Stanley Cupin kymmenen kertaa. Voitot saavutettiin Stanley Cupin ollessa vielä erityinen haasteottelun palkinto.


title: Ottawa Senators (alkuperäinen)

text: Aluksi joukkue oli amatöörijoukkue, joka osallistui silloin tällöin turnauksiin. Joukkueen nimenä oli Ottawa Hockey Club, mutta siitä käytettiin myös nimitystä Capitals ja Generals. Ottawa Generalsina joukkue osallistui ensimmäiseen Stanley Cup -haasteotteluun, mutta hävisi sen 4–3. Vielä amatööriaikoinaan joukkueen jäsenet olivat mukana perustamassa Amateur Hockey Association of Canadaa, jossa se otteli menestyksekkäästi.


title: Ottawa Senators (alkuperäinen)

text:
Menestyksen myötä joukkueesta tuli ammattilaisseura, jonka pelaajat saivat palkkaa. Samalla joukkueen nimeksi vaihdettiin Ottawa Senators vuonna 1902, mutta epävirallisesti joukkueen nimenä oli myös Ottawa Silver Seven vuoteen 1908 asti. Senators otteli
menestyksekkäästi National Hockey Associationissa, ja sarjan mentyä nurin Senators oli mukana muodostamassa uutta National Hockey Leagueta. Senators menestyi hyvin NHA:ssa ja NHL:ssä, sekä hallitsi Stanley Cupia harvinaisen pitkään voittamalla jokaisen haasteottelun 1903–1906 välisenä aikana.


title: Ottawa Senators (alkuperäinen)

text: Senatorsista tuli NHL:n ensimmäinen dynastia, kun se voitti Stanley Cupin vuosina 1920, 1921 ja 1923. Joukkueen menestys oli merkittävää, nimittäin sillä oli liigan ylivoimaisesti pienin budjetti – se oli vain yksi viidesosa toiseksi pienimmän joukkueen budjetista.


title: Ottawa Senators (alkuperäinen)

text: Joukkue haki helpotusta rahatilanteeseensa myymällä tähtihyökkääjänsä Hooley Smithin Montreal Maroonsiin 22 500 dollarin hintaan. NHL:n laajennuttua enemmän Yhdysvaltojen puolelle uusia yhdysvaltalaisia joukkueita vastaan pelatut ottelut eivät kiinnostaneet ottawalaisia. Senatorsin lipputulot pienenivät, ja hätäratkaisuna osa kotiotteluista alettiin pelata vieraissa. Suuri lama oli viimeinen niitti joukkueelle, ja se teki konkurssin. Konkurssipesä myytiin St. Louisiin, ja joukkueesta tuli St. Louis Eagles.


title: The Concretes

text: The Concretes on ruotsalainen, seitsenjäseninen indie pop -yhtye. Sen musiikin painopiste on yksinkertaisissa melodioissa, joita värittää raskas orkestrointi.


title: The Concretes

text: The Concretesin perustivat Victoria Bergsman, Maria Eriksson ja Lisa Milberg vuonna 1995. He hankkivat yhtyeeseen vähitellen lisää jäseniä kasvaen lopulta kahdeksanjäseniseksi. Heidän lisäkseen albumeilla soittaa vierailevia muusikkoja, joita kutsutaan nimellä ”Honorary Concretes”.


title: The Concretes

text: Kotimaassaan yhtye julkaisee albuminsa oman levy-yhtiönsä Licking Fingersin kautta. Debyyttialbumin tuotti ruotsalainen Jari Haapalainen, seuraavan yhdysvaltalainen Mike Mogis ja kolmannen taas Haapalainen.


title: The Concretes

text: The Concretes on kiertänyt Yhdysvaltoja yhdessä The Thrillsin kanssa vuonna 2004 ja Isoa-Britanniaa yhdessä The Magic Numbersin kanssa 2006. Yhdysvalloissa yhtyeen albumit julkaisee Astralwerks ja muualla maailmassa EMI.


title: The Concretes

text: Päävokalisti ja säveltämiseenkin osallistunut Victoria Bergsman jätti yhtyeen heinäkuussa 2006, ja alkoi työstää sooloprojektiaan Taken by Trees. Lisa Milberg siirtyi päävokalistin tehtävään keikoilla ja myös yhtyeen kolmannella albumilla "Hey Trouble".


title: The National

text: The National on yhdysvaltalainen indie rock -yhtye. Vaikutteita se on ottanut niin Bruce Springsteeniltä kuin Tindersticksiltäkin. Yhtye erottuu laulaja Matt Berningerin erikoislaatuisella, syvällä baritonilla. The Nationaliin kuuluu lisäksi kahdet veljekset: Aaron ja Bryce Dessner ja Scott ja Bryan Devendorf.The National tuli kiertueellaan 2010–2011 Suomeen ensimmäisille täyspitkille keikoilleen Helsingin Kulttuuritalolle 3. ja 4. maaliskuuta 2011. Lisäksi yhtye soitti heinäkuussa Ruisrockissa.


title: Marian Gold

text: Marian Gold (oik. Hartwig Schierbaum, s. 26. toukokuuta 1954 Herford, Länsi-Saksa) on Alphavillen laulaja ja ainut alkuperäinen jäsen. Gold on tehnyt myös kaksi sooloalbumia.


title: Star

text: Star on tähteä tarkoittava englannin kielen sana, jota käytetään myös seuraavissa merkityksissä:


title: Edward Albert

text: Edward Lawrence Albert (20. helmikuuta 1951 – 22. syyskuuta 2006) oli yhdysvaltalainen elokuva- ja televisionäyttelijä. Hänen isänsä oli Eddie Albert.


title: Edward Albert

text: Golden Globe -palkittu Albert teki ehkä tunnetuimman esiintymisensä elokuvassa "Vapaa kuin perhonen" vuonna 1972. Vuonna 1973 hän näytteli elokuvassa "40 karaattia" Liv Ullmannin vastanäyttelijänä. Hän meni vuonna 1978 naimisiin Katherine Woodvillen kanssa. Parilla oli tytär Thais.


title: Edward Albert

text: Albert piti huolta vanhasta isästään tämän viimeisinä vuosina. Hänen isänsä kuoli 99-vuotiaana 26. toukokuuta 2005. Edward Albert sairastui keuhkosyöpään suurin piirtein samoihin aikoihin ja kuoli kotonaan Malibussa 55-vuotiaana 22. syyskuuta 2006.


title: Espanjan grande

text: Espanjan grande (Grande de España) on korkein aatelisarvo Espanjassa. Se on arvoasteikossa heti hallitsevan monarkin sekä Asturiasin ruhtinaan eli kruununperillisen poikien (infante) jälkeen. Nämä jälkeläiset saattoivat kutsua itseään Espanjan grandeiksi, mutta kuningas antoi tämän arvon myös muille tärkeille avustajilleen. Tämä aatelisarvo on verrattavissa pääreihin sekä Ranskassa että Yhdistyneessä kuningaskunnassa.


title: Espanjan grande

text: Kaarle V perusti Espanjan granden arvon vuonna 1520, kun hänet kruunattiin Pyhän saksalais-roomalaisen keisarikunnan keisariksi. Nämä uuden tittelin haltijat saivat erioikeuksia, joista tärkeimpinä pidettiin oikeutta käyttää hattua kuninkaan läsnä ollessa ja sitä, että kuningas kutsui heitä nimityksellä ”serkku”, kun muista aatelisista hän käytti nimitystä ”sukulainen”.


title: Espanjan grande

text: Vuonna 1550 kaikkiaan 25 aatelista sai kruunajaisten yhteydessä Espanjan granden tittelin. Myöhemmin näiden henkilöiden perheistä koostui granden tittelin saaneiden ensimmäinen luokka. Usein granden arvon saaneilla on ollut aiemmin herttuan, markiisin tai kreivin titteli. Jotkut kuitenkin saivat sen ilman aiempaa arvoa. Vasta 1800-luvulta lähtien kaikki herttuan arvon saaneet ovat automaattisesti saaneet itselleen myös Espanjan granden arvon.


title: Espanjan grande

text: Espanjan grandet on aiemmin jaettu kahteen, välillä jopa kolmeen luokkaan. Nykyään on käytössä vain ensimmäinen luokka, johon kaikki grandet kuuluvat. Grandet ovat aina pitäneet toisiaan keskenään saman arvoisina. Vaakunatunnuksissaan heillä on herttuallinen vaakuna.


title: Espanjan grande

text: Kaikkein vanhimpia Espanjan grande -sukuja ovat:


title: Espanjan grande

text: Myös useat muut kuin espanjalaiset ovat saaneet Espanjan granden arvon: Louis de Rouvroy, Saint-Simonin herttua, Farinelli ja Wellingtonin herttua. 18. Alban herttuattarella Cayetana Fitz-James Stuartilla oli yhteensä peräti 20 eri Espanjan granden arvoa.


title: Espanjan grande

text: Nykyisin Espanjan grandeilla ei ole kuin kunniaan liittyviä etuoikeuksia, kun heiltä poistettiin vuonna 1984 viimeinenkin todellinen privilegio, joka oli oikeus käyttää matkustettaessa diplomaattipassia. Ehkä kaikkein selvin kunniaetuoikeus Espanjan grandeilla on nykyään tulla puhuteltaessa kutsutuiksi tittelillä "Excelentísimos Señores" (”loistokkaimmat herrat”).